text:
Kasi Njuŵi Yinu Njakugomezgeka?
“Chilato cha ulongozgi uwu ntchakuti tiŵe na chitemwa chakufuma mu mtima wakutowa na njuŵi yiwemi.”—1 TIM. 1:5.
SUMU: 57, 48
1, 2. Kasi ni njani wali kutipa njuŵi, ndipo chifukwa wuli tikwenera kuwonga?
YEHOVA CHIUTA wali kutilenga na wanangwa wakusankha. Kuti tisankhe makora vyakuchita, Chiuta wali kutipa njuŵi kuti yitilongozgenge. Njuŵi ni wunthu wamukati uwo ukutovwira kupambaniska pakati pa chiwemi na chiheni. Para njuŵi yithu tikuyigwiliskira ntchito makora, yingatovwira kuchita icho ntchiwemi na kukana kuchita viheni. Yehova wali kutipa njuŵi chifukwa chakuti wakutitemwa ndipo wakukhumba kuti tichitenge vinthu viwemi.
2 Mazuŵa ghano, ŵanthu ŵanyake ŵakuchita vinthu viwemi na kutinkha viheni nangauli ŵakumanya yayi fundo za mu Baibolo. (Ŵazgani Ŵaroma 2:14, 15.) Chifukwa wuli ŵakuchita nthena? Chifukwa cha njuŵi yawo. Njuŵi yikovwira ŵanthu ŵanandi kuti ŵaleke kuchita vinthu viheni. Ghanaghanirani waka umo charu chate chiŵirenge ŵanthu ŵaŵenge kuti ŵalije njuŵi. Mphanyi tikupulika viheni vinandi kuluska ivyo tikupulika sono. Ntheura tikuwonga chomene kuti Yehova wali kutipa njuŵi.
3. Chifukwa wuli tikwenera kusambizga njuŵi yithu?
3 Ŵanthu ŵanandi ŵakukhumba yayi kusambizga njuŵi yawo. Kweni ŵateŵeti ŵa Yehova ŵakusambizga njuŵi yawo kuti yigwirenge ntchito makora, kweniso kuti ŵaŵe ŵakukolerana mu mpingo. Tikukhumba kuti njuŵi yithu yitikumbuskenge fundo za mu Baibolo pa nkhani ya icho ntchakwenelera na chakubudika, chiwemi na chiheni. Njuŵi yithu yikusambizgika na kugwira ntchito makora para tikusambira Baibolo. Tikweneraso kutemwa fundo za Chiuta na kugomezga kuti ndizo zingatovwira pa umoyo withu. Paulosi wakalemba kuti: “Chilato cha ulongozgi uwu ntchakuti tiŵe na chitemwa chakufuma mu mtima wakutowa na njuŵi yiwemi kweniso mu chipulikano chambura upusikizgi.” (1 Tim. 1:5) Para njuŵi yithu tayisambizga makora na kuyipulikira, timutemwenge na kumugomezga chomene Yehova. Umo tikugwiliskira ntchito njuŵi yithu, vikulongora umo ubwezi withu na Yehova uliri, ndiposo kuti tikukhumba nadi kumukondweska. Njuŵi yithu yikuvumbura wunthu withu.
4. Kasi njuŵi yithu tingayisambizga wuli?
4 Kasi njuŵi yithu tingayisambizga wuli? Tikwenera kusambira Baibolo nyengo zose, kughanaghanirapo, na kupempha Yehova kuti watovwire kulondezga ivyo tasambira. Ntheura tikwenera kumanya waka malango gha mu Baibolo yayi. Para tikusambira Baibolo tiŵe na chilato chakuti timumanye makora Yehova. Timanye mikhaliro yake ndiposo ivyo wakutemwa na kutinkha. Para tamumanya makora Yehova, njuŵi yithu yizamusuzgika chara kupambaniska pakati pa chiwemi na chiheni. Para tayisambizga makora njuŵi yithu, nase tiwonenge vinthu nga umo Yehova wakuviwonera.
5. Kasi mu nkhani iyi tisambirenge vichi?
5 Panji tingajifumba kuti: Kasi njuŵi iyo yasambizgika makora yingatovwira wuli kusankha vinthu mwamahara? Kasi tingalongora wuli kuti tikuchindika njuŵi za Ŵakhristu ŵanyithu? Kasi njuŵi yithu yingatovwira wuli kuti tilimbikirenge kuchita milimo yiwemi? Mu nkhani iyi tisambirenge umo njuŵi yakusambizgika makora yingatovwilira pa: (1) Kupwelelera umoyo withu, (2) vyakusanguluska, na (3) mulimo wa kupharazga.
KUSANKHA MWAMAHARA
6. Kasi tikuchita wuli kuti tipwelelere umoyo withu?
6 Baibolo likutiphalira kuti tikwenera kutcheŵa vinthu ivyo vingatipweteka. Kweniso likuti tikwenera kurya na kumwa mwakwenelera. (Zinth. 23:20; 2 Kor. 7:1) Para tikupulikira ulongozgi wa mu Baibolo, umoyo withu ungaŵa wakuvikilirika ku vinthu vinyake. Kweni palije uyo wangagwentha ulwari na uchekuru. Kasi tikwenera kuchita wuli para tasangana na suzgo? Mu vyaru vinyake muli mankhwala na nthowa zakuchizgira zakupambanapambana. Ntheura ŵabali na ŵadumbu ŵanandi ŵakulembera makalata ofesi ya munthavi kuti ŵamanye nthowa zakuchizgira. Ŵanandi ŵakufumba kuti “Kasi nthowa yakuchizgira yakuti nthe, njakuzomerezgeka kwa muteŵeti wa Yehova?”
7. Kasi Mkhristu wakwenera kukumbuka vichi para ŵadokotala ŵakukhumba kumupa ndopa?
7 Ofesi ya munthavi panji ŵalara pa mpingo ŵalije mazaza ghakusankhira Mkhristu nthowa zakuchizgira. (Gal. 6:5) Ndipouli, ŵalara ŵangamuphalira fundo za Yehova izo zingamovwira kuti wasankhe mwavinjeru. Mwachiyelezgero, Mkhristu wakwenera kukumbuka dango la mu Baibolo lakuti ‘mulutilire kuziŵizga ndopa.’ (Mil. 15:29) Dango ili likovwira Mkhristu kuti wakane kupokera ndopa panji vigaŵa vikuruvikuru vinayi vya ndopa. Fundo iyi yingawovwiraso njuŵi ya Mkhristu para wakusankha vigaŵa vichokovichoko vya ndopa ivyo vyasujika ku vigaŵa vikuruvikuru vya ndopa. * Kasi ni fundo wuli zinyake za mu Baibolo izo zingatovwira kusankha mwamahara nthowa zakuchizgira?
8. Kasi lemba la Ŵafilipi 4:5 lingatovwira wuli?
8 Lemba la Zintharika 14:15 likuti: ‘Munthu muzeleza wakugomezga mazgu ghalighose, kweni wakuchenjera wakulanguruka pa mendero ghake ghose.’ Mazuŵa ghano, matenda ghanyake ghalije munkhwala. Ntheura tikwenera kuŵa maso na munkhwala uwo ŵanthu ŵanyake ŵakuti ukuchizga matenda ghose. Paulosi wakalemba kuti: “Mahara ghinu ghamanyikwe ku ŵanthu wose.” (Fil. 4:5) Mahara ghatovwirenge kuŵika mtima withu pakusopa Yehova m’malo mwa kupenja waka nthowa za umo tingapwelelera umoyo withu. Tingamba kujighanaghanira tekha, usange mtima withu wose ukuŵa waka pa kupwelelera umoyo withu. (Fil. 2:4) Mu charu ichi palije uyo wakuleka kulwara. Ntheura tikwenera kuwoneseska kuti kuteŵetera Yehova ndiko kuli pakwamba mu umoyo withu.—Ŵazgani Ŵafilipi 1:10.
9. Kasi lemba la Ŵaroma 14:13, 19 likutovwira wuli pa nkhani yakupwelelera umoyo? Kasi ŵanji ŵangakhuŵazga wuli ŵanyawo mu mpingo?
9 Mkhristu wamahara, wakuchichizga ŵanyake yayi kuti ŵendere maghanoghano ghake. Mu charu chinyake, mbumba yinyake yikachiskanga ŵabali kuti ŵaryenge vyakurya ivyo iwo ŵakatenge vikovwira pa masuzgo ghanyake gha muthupi. Ŵabali ŵanyake ŵakatoleka mtima na kwamba kurya vyakurya ivi, kweni ŵanyake ŵakakana. Ŵanandi awo ŵakatoleka mtima ŵakakhuŵara ŵati ŵawona kuti vyakurya ivi vyatondeka kuŵawovwira. Ŵakutorana aŵa ŵakaŵa na wanangwa wakurya ŵekha vyakurya ivyo iwo ŵakatenge vikovwira. Ŵakutorana aŵa ŵakachita makora chara kukhuŵazga ŵanyawo mu mpingo chifukwa cha kupwelelera umoyo. Ŵakhristu ŵa ku Romu ŵakawonanga mwakupambana vyakurya vinyake na viphikiro. Kasi Paulosi wakaŵapa ulongozgi wuli? Wakati: “Munthu munyake wakuwona zuŵa limoza kuti likuluska ghanyake, kweni munyake wakuwona zuŵa limoza nga ni mazuŵa ghanyake ghose. Munthu waliyose wakhorwe na maghanoghano ghake.” Ntheura tiŵe maso kuti tileke kukhuŵazga ŵanyithu.—Ŵazgani Ŵaroma 14:5, 13, 15, 19, 20.
10. Chifukwa wuli tikwenera kuchindika ivyo ŵanyithu ŵasankha? (Wonani chithuzi chakwamba.)
10 Nyengo zinyake, tingamanya yayi chifukwa icho munyithu mu mpingo wasankhira vinthu vinyake. Kasi tikwenera kuchita wuli na ivyo wasankha? Tileke kuchimbilira kumweruzga panji kumuchichizga kuti wasinthe maghanoghano ghake, chifukwa ise tikumanya yayi umo njuŵi yake yiliri. (1 Kor. 8:11, 12) Panji njuŵi yithu ndiyo yindasambizgike mwakukwana. Waliyose wakwenera kusankha yekha umo wapwelelerenge umoyo wake.
VYAKUSANGULUSKA VIWEMI
11, 12. Kasi Baibolo likutovwira wuli kusankha makora vyakusanguluska?
11 Yehova wali kutilenga mu nthowa yakuti tikondwenge na vyakusanguluska. Solomoni wakalemba kuti pali “nyengo ya kuseka” na “nyengo ya kuvina.” (Muph. 3:4) Ndipouli, vyakusanguluska vinyake ni viwemi yayi. Kweniso tiŵe maso kuti vyakusanguluska vileke kutimalira nyengo. Kasi njuŵi yithu yingatovwira wuli para tikusankha vyakusanguluska?
12 Baibolo likukanizga kuchita “milimo ya thupi.” Milimo yinyake ya thupi ni “uzaghali, ukazuzi, ukwakwa, kusopa vikozgo, kuchita vyamizimu, maulwani, zawe, sanji, kukalipa, mphindano, kugaŵikana, kugaluka, bina, uloŵevu, kwenda mu viphikiro ivyo mukuŵa vyongo, na vinyake vyanthena.” Paulosi wakati “awo ŵakuchita vinthu ivi ŵazamuhara yayi Ufumu wa Chiuta.” (Gal. 5:19-21) Ntheura tingajifumba kuti, “Kasi njuŵi yane yikunovwira kugega vyakusanguluska ivyo vikulongora nkhaza, kuphalizgana, kusankhana mitundu, panji viwawa? Kasi njuŵi yane yikunikanizga kuwonelera mafilimu agho ghakulongora vinthu vyamuziro? Kasi njuŵi yane yikunizomerezga kuwonelera mafilimu agho ghakukhuŵilizga uzaghali, kuloŵera, kweniso kuchita vyamizimu?”
13. Kasi malemba agha, 1 Timote 4:8 na Zintharika 13:20, ghangatovwira wuli para tikusankha vyakusanguluska?
13 Baibolo lili na fundo izo zingatovwira kusambizga njuŵi yithu pa nkhani ya vyakusanguluska. Mwachiyelezgero, Baibolo likuti “maseŵero ghakukhozga thupi ghali na chandulo chichoko waka.” (1 Tim. 4:8) Ŵanthu ŵanyake ŵakuwona kuti ŵangaŵa na umoyo uwemi para nyengo zose ŵakuchita maseŵera ghakukhozga thupi. Kweni para tikukhumba kuseŵera na ŵanyithu, tikwenera kusankha makora ŵanthu ŵakuseŵera nawo. Lemba la Zintharika 13:20 likuti: ‘Uyo wakwenda na ŵavinjeru waŵenge wavinjeru, kweni uyo wakuchita vinthu pamoza na vindere wapwetekekenge.’ Fundo iyi yikulongora kuti para tasambizga makora njuŵi yithu, yitovwirenge kusankha mwamahara vyakusanguluska.
14. Kasi lemba la Ŵaroma 14:2-4 likawovwira wuli mbumba yinyake?
14 Christian na Daniela ŵali na ŵana ŵaŵiri. Christian wakati: “Zuŵa linyake apo tikasopanga pa mbumba yithu tikadumbiskana nkhani ya vyakusanguluska. Tikasambira kuti pali vyakusanguluska viwemi na viheni. Tikadumbiskanaso ŵabwezi ŵawemi awo tingachezga nawo. Mwana withu msungwana wakadandawura kuti pa nyengo ya kupumura ku sukulu, ŵana ŵanyake awo Mbakaboni ŵa Yehova ŵakuchita vinthu vyambura kwenelera. Pakuti iyo wakachitangako chara, wakajiwonanga nga kuti ngwatulo. Tikadumbiskana kuti waliyose wali na njuŵi iyo yikwenera kumulongozga para wakusankha vyakusanguluska na ŵanthu awo wangaŵa nawo pa vyakusanguluska.”—Ŵazgani Ŵaroma 14:2-4.
15. Kasi lemba la Mateyu 6:33 lingatovwira wuli para tikusankha vyakusanguluska?
15 Kasi ni nyengo yinandi wuli iyo mukumalira pa vyakusanguluska? Kasi ntchivichi icho mukuŵika pakwamba mu umoyo winu pakati pa vyakusanguluska na vinthu vyauzimu nga ni maungano, kupharazga, na kusambira Baibolo? Kasi chakuzirwa chomene kwa imwe ntchivichi? Yesu wakati: “Lutilirani kupenja dankha Ufumu na urunji wake, ndipo vinthu vinyake vyose ivi visazgikirengeko kwa imwe.” (Mat. 6:33) Para mukusankha vyakusanguluska, kasi njuŵi yinu yikumukumbuskani ulongozgi uwu wa Yesu?
YIKUTICHISKA KUCHITA MILIMO YIWEMI
16. Kasi njuŵi yiwemi yikutovwira kuti tichitenge mulimo wuli?
16 Njuŵi iyo yasambizgika makora yikutikanizga kuchita vinthu viheni, kweniso yikutichiska kuti tichitenge milimo yiwemi. Mulimo unyake wakuzirwa uwo tikuchita ngwa kupharazga makani ghawemi gha Ufumu wa Chiuta. Njuŵi ya Paulosi yikamuchiskanga kuti wapharazgenge. Iyo wakati: “Pakuti ni mulimo uwo nili kupika. Soka kwa ine usange nkhuleka kupharazga makani ghawemi!” (1 Kor. 9:16) Para tikuyezga Paulosi, tiŵenge na njuŵi yiwemi pakumanya kuti tikuchita mulimo uwemi. Nakuti para tikupharazga makani ghawemi, tikovwira ŵanthu kuti nawo ŵaŵe na njuŵi yiwemi. Paulosi wakati: “Tikujilumba tekha pamaso pa Chiuta ku njuŵi ya munthu waliyose apo tikupharazga unenesko.”—2 Kor. 4:2.
17. Kasi njuŵi yakusambizgika Baibolo yikamovwira wuli Jakilini?
17 Apo Jakilini wakaŵa na vyaka 16, zuŵa linyake ku sukulu ŵakasambira kuti vinthu vili kuchita kusintha kufuma ku vinyake. Iyo wakati: “Njuŵi yane yikanisuzga chomene ndipo nkhatondeka kuyowoyapo vinandi nga umo nkhachitiranga nyengo zose. Nkhakolerana chara na chisambizgo ichi. Pamanyuma, nkhakumana na asambizgi ndipo nkhaŵalongosolera kuti vinthu vikalengeka na Chiuta. Nkhakondwa chomene kuti ŵakanitegherezga ndipo ŵakati nkhalongosolere ŵanyane mu kilasi kuti vinthu vikalengeka na Chiuta.” Jakilini wakakondwa chomene chifukwa wakapulikira na kuchita ivyo njuŵi yake yakusambizgika Baibolo yikamuphalira. Kasi namwe njuŵi yinu yikumuchiskani kuchita vinthu viwemi?
18. Chifukwa wuli tikwenera kusambizga njuŵi yithu?
18 Khumbo lithu ndakuti tichitenge vinthu mwakuyana na fundo za mu Baibolo. Njuŵi yithu yikutovwira chomene pa chigaŵa ichi. Tingasambizga njuŵi yithu usange nyengo zose tikusambira Mazgu gha Chiuta, kughanaghanirapo ivyo tikusambira, ndiposo kuvilondezga. Para tikuchita nthena, mbwenu njuŵi yithu, iyo ntchawananga chakufuma kwa Chiuta, yizamuŵa mulongozgi withu wakugomezgeka.
^ ndime. 7 Wonani “Mafumbo Ghakufumira ku Ŵaŵazgi” mu Gongwe la Mulinda la Chicheŵa la Juni 15, 2004, peji 29-31.


c: text/html

text:
SAMBIRO 25
Chihema Chakusoperapo
Apo Mozesi wakaŵa pa Phiri la Sinayi, Yehova wakamuphalira kuti wazenge chihema. Pa malo agha ndipo Ŵaisrayeli ŵakasoperanga Yehova. Ŵakayeghanga chihema ichi apo ŵakendanga ulendo wawo.
Yehova wakati: ‘Phalira ŵanthu kuti ŵapeleke ivyo ŵangakwaniska kuti viwovwire pakuzenga chihema.’ Ŵaisrayeli ŵakapeleka golide, siliva, mkuŵa, malibwe ghakudura, na majuda. Ŵakapelekaso weya wa mberere, salu, vikumba, na vinthu vinyake. Ŵakapeleka vinthu vinandi chomene mwakuti Mozesi wakachita kuŵaphalira kuti: ‘Mbwenu vyakwana. Kupelekaso vinyake yayi.’
Ŵanalume na ŵanakazi ŵanandi awo ŵakaŵa na maluso ŵakawovwira kuzenga chihema. Yehova wakaŵapa mahara kuti ŵachite makora ntchito yawo. Ŵanyake ŵakalukanga panji kudaya salu. Ŵanyake ŵakaswanga malibwe, kupanga vinthu vyagolide, panji kuŵaja makuni.
Ŵanthu ŵakazenga chihema nga umo Yehova wakaŵaphalilira. Ŵakapanga katani yakutowa. Katani iyi ŵakagaŵira chihema kuti chiŵe na vipinda viŵiri, Malo Ghatuŵa na Malo Ghatuŵa Chomene. Ku Malo Ghatuŵa Chomene kukaŵa bokosi lakuchemeka likasa la phangano. Bokosi ili ŵakapangira khuni la akasiya na kulimata golide. Ku Malo Ghatuŵa kukaŵa chakuŵikapo nyali chagolide, thebulu, na jotchero lakotchapo vyakununkhira. Pa luŵaza pakaŵa beseni lamkuŵa na jotchero likuru. Likasa la phangano likakumbuskanga Ŵaisrayeli ivyo ŵakalayizga Yehova. Kasi ukulimanya phangano? Ntchinthu icho munthu walayizga munyake kuti wachitenge.
Yehova wakasankha Aroni na ŵana ŵake kuti ŵaŵe ŵasembe ndipo ŵagwirenge ntchito pa chihema. Ŵakeneranga kupwelelera chihema na kupeleka sembe kwa Yehova. Aroni pera ndiyo wakazomerezgekanga kunjira mu Malo Ghatuŵa Chomene, chifukwa wakaŵa wasembe mukuru. Wakanjiranga mu Malo Ghatuŵa Chomene kamoza pa chaka kuti wakapeleke sembe ya zakwananga zake, za banja lake, na za mtundu wose wa Israyeli.
Ŵaisrayeli ŵakamara kuzenga chihema pati pajumpha chaka chimoza kufuma apo ŵakafumira ku Eguputo. Sono ŵakaŵa na malo ghakusoperapo Yehova.
Yehova wakazuzga chihema na uchindami wake ndipo bingu likakhalanga pachanya pa chihema. Para bingu layima pachanya pa chihema, Ŵaisrayeli ŵakakhalanga mu misasa yawo. Kweni para bingu lakwera, ŵakamanyanga kuti ŵakwenera kulutilira na ulendo wawo. Ŵakazguranga chihema na kuchiyegha, na kulondezga uko bingu likuya.
“Nkhapulika mazgu ghakuru kufuma ku chitengo, ghakati: ‘Wonani! Hema la Chiuta lili na ŵanthu. Iyo wazamukhala nawo, ndipo iwo ŵazamuŵa ŵanthu ŵake. Chiuta wazamuŵa nawo pamoza.’”—Chivumbuzi 21:3

robotstxt: allowed

filter: keep


text: 10 Ndipo nkhawona mungelo munyake wankhongono wakukhira kufuma kuchanya. Wakavungika na bingu, ndipo chiŵingavula chikaŵa pa mutu wake. Chisko chake chikaŵa nga ni dazi,+ ndipo malundi ghake ghakaŵa nga ni mizati ya moto.2 Mu woko lake wakaŵa na kamupukutu kambura kuzinga. Wakakanda lundi lake lamalyero pa nyanja, kweni lamazere pa charu.3 Ndipo wakachemerezga na mazgu ghakuru nga ni nkhalamu para yikuwuluma.+ Wakati wachemerezga, ŵaleza* 7+ ŵakayowoya mazgu ghawo.4 Sono nkhaŵa pafupi kulemba ivyo ŵaleza 7 ŵakayowoya, kweni nkhapulika mazgu kufuma kuchanya+ ghakati: “Jalira vinthu ivyo ŵaleza 7 ŵayowoya, ndipo kuvilemba yayi.”5 Mungelo uyo nkhamuwona kuti wimilira pa nyanja na pa charu wakawuskira woko lake lamalyero muchanya,6 ndipo wakalapa na Uyo Ngwamoyo muyirayira swii,+ uyo wakalenga kuchanya na vinthu ivyo vilimo, charu chapasi na vinthu ivyo vilimo, ndiposo nyanja na vinthu ivyo vilimo, wakati:+ “Kuŵengeso kuchedwa chara.7 Kweni mu mazuŵa agho mungelo wa 7+ wakaŵa pafupi kulizga mbata yake,+ chisisi chakupatulika+ icho Chiuta wakapharazga nga ni makani ghawemi ku ŵazga ŵake ntchimi+ chikafiskika.”8 Ndipo nkhapulika mazgu ghakufuma kuchanya,+ ghakayowoyaso nane kuti: “Luta, ukatore mupukutu wakujulika mu woko la mungelo uyo wimilira pa nyanja na pa charu.”+9 Ntheura nkhaluta kwa mungelo na kumuphalira kuti wanipe kamupukutu. Mungelo wakati kwa ine: “Tora na kurya,+ ndipo kakuŵinyiskenge mu nthumbo, kweni mu mulomo wako kanong’omerenge nga ni uchi.”10 Nkhatora kamupukutu mu woko la mungelo na kurya,+ ndipo mu mulomo wane kakanong’omera nga ni uchi.+ Kweni nkhati namara kurya, mu nthumbo mwane mukaŵinya.11 Ndipo nkhaphalirika kuti: “Ukwenera kuchimaso vya ŵanthu na mitundu na malulimi* kweniso mathemba ghanandi.”


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Muwusi uyo wazamuŵa mukuru mu charu chose (1-6)
-
Ŵakukhalapo ŵazamuŵa nga ni jumi kweniso nga ni nkhalamu (7-9)
-
Charu chizamutozgeka (10-15)
5 “Wamwana msungwana iwe wawukilika,Sono ukujicheka wekha,Ŵatizingilizga kuti ŵatiwukire.+
Mweruzgi wa Israyeli ŵakumutimba na ndodo pa thama.+
2 Ndipo iwe, Betelehemu Efurata,+Iwe uli muchoko chomene pakati pa mafuko gha Yuda,Mwa iwe muzamufuma uyo wazamuŵa muwusi wa Israyeli, uyo wazamuchita khumbo lane,+Uyo wakaŵako kufuma papo kale, mu mazuŵa ghakale chomene.
3 Ntheura wazamuŵapelekaM’paka nyengo yikwane yakuti mwanakazi uyo wakubaba wababe.
Ndipo ŵabali ŵake ŵanyake ŵazamuwelera ku ŵanthu ŵa Israyeli.
4 Iyo wazamwimilira na kuliska mskambo mu nkhongono za Yehova,+Mu mazaza gha zina la Yehova Chiuta wake.
Ndipo ŵazamukhala mwamtende,+Chifukwa ukuru wake uzamufika ku vigoti vya charu chapasi.+
5 Iyo wazamwiza na mtende.+
Para Musiriya wawukira charu chithu na kudyaka pa vigongwe vithu vyakukhora,+Tizamuwuska ŵaliska 7, enya, ŵakaronga 8 ŵa ŵanthu kuti ŵamuwukire.
6 Ŵazamuliska charu cha Asiriya na lupanga,+Ndiposo charu cha Nimurodi+ mu malo ghake ghakunjilira.
Ndipo iyo wazamutithaska kwa Muasiriya,+Para wakuwukira charu chithu na kudyaka pa chigaŵa chithu.
7 Ŵakukhalapo ŵa Yakhobe ŵazamuŵa mukati mu mitundu yinandi ya ŵanthu,Nga ni jumi lakufuma kwa Yehova,Nga ni vula yamswera pa vyakumera,Iyo njambura kupeleka chigomezgo ku munthuPanji kulindizga ŵana ŵa ŵanthu.
8 Ŵakukhalapo ŵa Yakhobe ŵazamuŵa pakati pa mitundu,Mukati mu ŵanthu ŵanandi,Nga ni nkhalamu pakati pa vikoko vya mu nkhorongo,Nga ni nkhalamu yiwukirano pakati pa mskambo wa mberere,Iyo pakusolota yikukora na kutwazura tuchokotuchoko,Ndipo kulije na yumoza uyo wakuzithaska.
9 Woko lako lizamukwezgekera pachanya pa ŵalwani ŵako,Ndipo ŵalwani ŵako wose ŵazamuparanyika.”
10 Yehova wakuti: “Mu zuŵa ilo,Nizamumarana na mahachi ghako agho ghali pakati pako ndipo nizamuparanya magileta ghako.
11 Nizamuparanya misumba ya charu chakoNa kuwiskira pasi malo ghako ghose gha malinga ghakukhora.
12 Nizamumazga ufwiti uwo ukuchita,Ndipo pakati pako pazamukhalaso munthu wakuchita masalamusi chara.+
13 Nizamuparanya vikozgo vyako vyakuŵaja na ntchindamiro zako izo zili pakati pako,Ndipo uzamusindamiraso mulimo wa mawoko ghako chara.+
14 Nizamuzgura vimakuni vyako vyakupatulika+ ivyo vili pakati pakoNa kuparanya misumba yako.
15 Mitundu iyo yikupulikira charaNizamuyiwezgera nduzga mwaukali ndiposo mwakutukutwa.”
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Mika 5
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
VYAKUSAZGIRAPO
Umo Tikwenera Kuchitira na Munthu Wakusezgeka
Ni vinthu vichoko chomene ivyo vingatiŵinya nga umo vikutiŵinyira para mubali panji mubwezi withu wasezgeka mu mpingo chifukwa cha kunanga mwambura kupera. Umo tikuchitira na ulongozgi wa Baibolo pa nkhani iyi tikulongora umo tikutemwera Chiuta ndiposo umo tiliri ŵakugomezgeka ku ivyo wali kunozga. * Wonani mafumbo ghanyake agho ghakuŵapo pa nkhani iyi.
Kasi tikwenera kuchita wuli na munthu wakusezgeka? Baibolo likuti: “Muleke kwenderana na waliyose wakuchemeka mubali uyo ni muzaghali, muryezi, wakusopa vikozgo, wakutuka, muloŵevu, panji wakuphanga, ndipo mungaryanga nayo yayi munthu wanthena.” (1 Ŵakorinte 5:11) Pakuyowoya za waliyose uyo “wakukhalilira mu chisambizgo cha Khristu yayi,” tikuŵazga kuti: “Mungamupokeleranga yayi mu nyumba zinu, nesi kumutawuzga. Chifukwa uyo wakumutawuzga, wakuzomerezga milimo yake yiheni.” (2 Yohane 9-11) Munthu uyo wasezgeka tikudumbiskana nayo vinthu vyauzimu yayi panji nesi vinthu vilivyose. Gongwe la Mulinda la Chingelezi la Seputembala 15, 1981, peji 25, likuti: “Kutawuzga munthu kungaŵa nthowa yakwamba yakuti mwambe kuyowoyeskana nayo ndiposo kuŵa nayo paubwezi. Kasi tingakhumba kuchita nthena na munthu wakusezgeka?”
Kasi ntchakukhumbikwa kugegerathu munthu wakusezgeka? Enya, pali vifukwa vinandi ivyo tikwenera kuchitira nthena. Chifukwa chakwamba ntchakuti para tikuchita nthena, tikulongora kuti tili ŵakugomezgeka kwa Chiuta ndiposo tikupulikira Mazgu ghake. Tikupulikira Yehova pa vinthu ivyo ntchipusu kulondezga pera yayi, kweni nanga pangaŵa pa nyengo iyo chingaŵa chakusuzga kuchita nthena. Kutemwa Chiuta kukutituma kuti tipulikirenge malango ghake ghose, kumanya kuti ngaurunji na ghachitemwa ndiposo kuti ngachandulo. (Yesaya 48:17; 1 Yohane 5:3) Chifukwa chachiŵiri ntchakuti kugega wakwananga wambura kupera kukutivikilira ise ndiposo mpingo wose kuti tileke kukazuzgika mwauzimu ndiposo mwakuthupi, na kusungilira mbiri yiwemi ya mpingo. (1 Ŵakorinte 5:6, 7) Chifukwa chachitatu ntchakuti kudemelera ku fundo za mu Baibolo kungawovwira munthu wakusezgeka. Para tikukhozgera ivyo komiti ya cheruzgo yadumura, vingamukhwaska chomene munthu wakwananga uyo wakatondeka kuchitapo kanthu apo ŵalara ŵakayezgayezganga kumovwira. Para ubwezi wadumuka na ŵanthu awo wakatemwananga nawo, vingamupangiska kuti ‘wajinyumwe’ na kuwona kuti wakabuda nadi vikuru, ndipo wangachitapo kanthu kuti wawelere kwa Yehova.—Luka 15:17.
Wuli usange mubali withu wakuthupi wasezgeka? Para vinthu vili nthena, ubwezi uwo ukuŵa pa ŵanthu ŵa mbumba yimoza ungaŵa chiyezgo chikuru pa nkhani ya kugomezgeka. Kasi tikwenera kuchita wuli na mubali withu uyo wasezgeka? Tingafiska yayi kuyowoya chilichose icho chingachitika, kweni tiyeni tidumbiskane waka vigaŵa vikuru viŵiri.
Nyengo zinyake, mubali withu uyo wasezgeka wangaŵa kuti tikukhala nayo pa nyumba penepapo. Pakuti kusezgeka kukumazga ubali yayi, mungalutilira kuchita nayo milimo ya pa nyumba ya zuŵa na zuŵa. Kweni chifukwa cha ivyo wakachita, wakadumulira dala ubali wauzimu uwo ukaŵa pakati pa iyo na ŵabali ŵake ŵakuthupi. Ntheura, ŵabali ŵake ŵakuthupi awo ŵakupulikira Yehova ŵakuchitira nayo lumoza yayi vinthu vyauzimu. Mwachiyelezgero, usange munthu wakusezgeka wali pa nyumba, wakwenera chara kuyowoyapo pa nyengo yakusopera ya mbumba. Kweni para wakusezgeka ni mwana muchoko, ŵapapi ŵachali na mulimo wa kumusambizga na kumupa dango. Antheura, ŵapapi ŵachitemwa ŵanganozga kuti ŵachitenge nayo sambiro la Baibolo. *
Kweni nyengo zinyake mubali withu wakusezgeka wangaŵa kuti wakukhala payekha, mu nyumba yithu yayi. Nangauli mwa apo na apo mungadumbiskana usange pali nkhani yinyake yakukhumbikwa chomene yakukhwaskana na mbumba, ndipouli, kuchita nthena kukwenera kuŵa kwakudumura. Mbumba za Ŵakhristu awo mbakugomezgeka kwa Chiuta, zikuŵa na pakugwenthera yayi kuti zidumbiskanenge na mubali wawo uyo ngwakusezgeka usange wakukhala nyumba yinyake. M’malo mwake, kuŵa wakugomezgeka kwa Yehova na gulu lake vikuŵapangiska kuti ŵalondezgenge ivyo Malemba ghakuyowoya vyakukhwaskana na uyo wasezgeka. Para ŵakuŵa ŵakugomezgeka kwa Chiuta pa nkhani iyi ndikuti ŵakukhumbira viwemi wakwananga uyo wasezgeka ndipo ŵakumovwira kuti wasange chandulo na chilango icho wapokera. *
^ ndime 1 Fundo izo Baibolo likuyowoya pa nkhani iyi zingagwiraso ntchito pa ŵanthu awo ŵafuma ŵekha mu mpingo.
^ ndime 2 Kuti mumanye vinandi vyakukhwaskana na mwana wakusezgeka uyo wakukhala pa nyumba, wonani Gongwe la Mulinda la Chicheŵa la Okutobala 1, 2001, peji 27 na 28, na la Chingelezi la Novembala 15, 1988, peji 20.
^ ndime 3 Kuti mumanye vinandi vyakukhwaskana na umo tikwenera kuchitira na ŵabali ŵithu awo ŵasezgeka, wonani ulongozgi wa mu Malemba uwo uli mu Gongwe la Mulinda la Chicheŵa la Epulero 15, 1988, peji 26 m’paka 31, na la Chingelezi la Seputembala 15, 1981, peji 26 m’paka 31.


text:
MAZGU GHA CHIUTA MBUSAMBAZI | YESAYA 52-57
Khristu Wakasuzgika Chifukwa cha Ise
“Ŵanthu ŵakamuyuyura na kumugega . . . Tikamuwona nga ngwakukweŵeskeka, wakutimbika na Chiuta na wakusuzgika”
Yesu wakayuyulika ndipo ŵakamupa mulandu wakuyuyura Chiuta. Ŵanyake ŵakatenge Chiuta wakumulanga, nga ni para wakamutimbanga na nthenda yakofya
“Likaŵa khumbo la Yehova kumutimba, . . . Ndipo ivyo Yehova wakukondwa navyo vifiskikenge mwa iyo”
Yehova vikamuŵinya chomene apo mwana wake wakakomekanga. Kweni wakakondwa kuwona kuti Yesu wakaŵa wakugomezgeka. Nyifwa ya Yesu yikapeleka zgoro pa ivyo Satana wakayowoya pa nkhani yakugomezgeka kwa ŵanthu ŵa Chiuta. Kweniso ŵanthu awo ŵalapa ŵakusanga vitumbiko vinandi, ntheura yikovwira kufiska “khumbo la Yehova.”


text:
KASI VIKAŴAKO VYEKHA?
Chipapa cha Gwalawara Waminga Icho Chikonkha Maji
KU AUSTRALIA kuli gwalawara waminga (Moloch horridus) uyo wakonkha tumaji kufuma ku jumi, na mchenga wakunyewa. Kufuma apo, tumaji utu tukuluta ku mulomo ndipo wakumwa. Wakuchita wuli? Vyose ivi vikuchitika chifukwa cha chipapa (chikumba) cha gwalawara uyu.
Wonani fundo iyi: Thupi la gwalawara uyu lili na magankha. Ŵasayansi ŵakughanaghana kuti tumaji panji jumi ilo likuwa pa magankha agha, tukukhira pa chipapa na kunjira mu tumphuwu uto tuli pakati pa magankha. Tumphuwu utu nthwakunjilirananjilirana ndipo tukufika m’paka mumphepete mwa mulomo wa gwalawara.
Kweni vikwenda wuli kuti maji ghafume ku malundi, kujumpha mu thupi lake, m’paka kukafika ku mulomo? Ndipo kasi vikwenda wuli kuti para gwalawara uyu wakukwentheska nthumbo yake pa malo ghakunyewa mbwenu wakonkha tumaji?
Ŵasayansi ŵabowozga ivyo vikuchitika. Ŵakuti mukati mwa chipapa cha gwalawara uyu muli tumigelo. Tumigelo utu ndito mukujumpha tumaji. Ntheura chipapa cha gwalawara uyu chikuŵa nga ni thonje ilo likonkha maji.
Janine Benyus wakayowoya kuti para mainjiniya ghangabekera umo gwalawara uyu wakonkhera maji, mbwenu ghangapanga nthowa yakufumiskiramo maji mu mphepo mwakuti mu nyumba muŵenge mphepo zakuzizima kweniso kovwira kusanga maji ghakumwa.
Kasi mukuti wuli? Kasi chipapa cha gwalawara waminga icho chikonkha maji chikaŵako chekha? Panji chikalengeka?


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Munthu wakuthereska uyo wakufuma kumafumiro gha dazi (1-7)
-
Israyeli wasoleka kuŵa muteŵeti wa Chiuta (8-20)
-
Wakubechera ŵachiuta ŵanyake (21-29)
41 “Imwe virwa, muti chete, pulikani kwa ine.Lekani mitundu yiwezgeremo nkhongono zake.
Ŵalekani ŵize, ŵayowoye.+
Tiyeni teruzgane.
2 Ni njani wawuska munthu munyake kumafumiro gha dazi,+Kumuchema mu urunji kuti wize ku malundi ghake,Na kumupa mitunduKweniso kuti wathereske mathemba?+
Ni njani wakuŵazgora nga ni fuvu panthazi pa lupanga lwake,Nga ntchipundwe icho chikuputa na mphepo panthazi pa uta wake?
3 Wakuŵaskera na kujumpha kwambura kujandizgikaMu nthowa izo malundi ghake ghandadyakemo.
4 Ni njani wachita ichi,Kuchema miwiro kufuma kukwamba?
Ine Yehova, ndine Wakwamba.+Nanga nkhu ŵaumaliro, ine nili nthenanthena kwambura kusintha.”+
5 Virwa vyawona na kuchita wofi.
Vigoti vya charu chapasi vikutenthema.
Vikusendelera na kwiza kufupi.
6 Waliyose wakovwira mubwezi wakeNa kuyowoya kwa mubali wake kuti: “Uŵe wankhongono.”
7 Nkhwantha ya vyakuŵaja yikukhozga nkhwantha ya visulo.+Uyo wakunyolora na nyondoWakukhozga uyo wakudinya pa chisulo chakudinyirapo.
Pa ivyo washomeka, wakuti: “Vili makora.”
Paumaliro wakukhoma na mizumali kuti chileke kusunkhunyika.
8 “Kweni iwe Israyeli, ndiwe muteŵeti wane,+Iwe Yakhobe, uyo namusankha,+Mphapu ya Abrahamu mubwezi wane.+
9 Iwe nkhakutora ku vigoti vya charu chapasi,+Na iwe, wamweneiwe nkhakuchema ku vigaŵa vyakutali chomene.
Nkhati kwa iwe: ‘Iwe ndiwe muteŵeti wane.+Nakusankha, nakukana chara.+
10 Ungawopanga yayi, pakuti nili nawe.+
Ungenjerwanga chara, pakuti ndine Chiuta wako.+
Nikukhozgenge, enya, nikovwirenge,+Nikukolenge na woko lane lamalyero laurunji.’
11 Wona, wose awo ŵakukukwiyira ŵakhozgekenge soni na kulengeskeka.+
Awo ŵakulimbana nawe ŵamalenge na kuparanyika.+
12 Uzamupenja ŵanthu awo ŵakulimbana nawe, kweni uzamuŵasanga chara.Ŵanthu awo ŵakurwa nawe nkhondo ŵazamuŵa nga ntchinthu icho kulije, nga ntchinthu chawaka.+
13 Pakuti ine Yehova Chiuta wako nkhukukora pa woko lako lamalyero,Ine nkhuyowoya nawe kuti: ‘Ungawopanga chara, ine nikovwirenge.’+
14 Ungawopanga yayi, iwe Yakhobe, munyoloro,+Imwe ŵanthu ŵa Israyeli, nimovwiraninge,” wakuti Yehova, Muwomboli winu,+ Mutuŵa wa Israyeli.
15 “Wonani, namupangani kuŵa chakupwanthira,+Chakupwanthira chiphya cha mino kosekose.
Muzamudyakira pasi mapiri na kughateketaNa kuzgora tumapiri nga ni mwelero.
16 MuzamuŵawuluskaNdipo mphepo yizamuŵapyepyetulira kutali,Chimphepo chizamuŵambininiska.
Penepapo muzamukondwa mwa Yehova,+Na kuthumbwa mwa Mutuŵa wa Israyeli.”+
17 “Ŵakusuzgika na ŵakavu ŵakupenja maji, kweni kulije.
Lulimi lwawo lwawomira na nyota.+
Ine Yehova nizamuŵazgora.+
Ine, Chiuta wa Israyeli, nizamuŵasida chara.+
18 Nizamujura milonga pachanya pa tumapiri twambura kanthu+Na mbwiwi za maji mu vidika.+
Nizamuzgora mapopa kuŵa visapa vya majiNa charu chambura maji kuŵa mbwiwi za maji.+
19 Nizamupanda khuni la sidara mu chipalamba,Khuni la akasiya, khuni la hadasi, na khuni la mafuta.+
Mu vidika nizamupandamo khuni la junipa,Pamoza na khuni la ashi, na khuni la milanje,+
20 Mwakuti ŵanthu wose ŵawone na kumanyaNdipo ŵalanguruke na kupulikiska,Kuti woko la Yehova lachita ichi,Mutuŵa wa Israyeli wachilenga.”+
21 “Thurani milandu yinu,” wakuti Yehova.
“Pelekani vifukwa vinu,” likuti Themba la Yakhobe.
22 “Pelekani ukaboni na kutiphalira vinthu ivyo vichitikenge.
Tiphalirani vinthu vyakale chomene,Mwakuti tivighanaghanire na kumanya ivyo vichitikenge munthazi.
Panji tiphalirani ivyo vizenge.+
23 Tiphalirani ivyo vichitikenge munthazi,Mwakuti timanye kuti ndimwe ŵachiuta.+
Enya, chitanipo chinthu chiwemi panji chiheni,Kuti titindikike para tachiwona.+
24 Wonani, ndimwe chinthu icho kulije,Milimo yinu njawakawaka.+
Waliyose uyo wakusankha imwe ni munyankhasi.+
25 Nawuska munthu munyake kufuma kumpoto, ndipo wakwiza,+Wakufuma kumafumiro gha dazi,+ uyo wachemenge pa zina lane.
Wadyakirenge pasi ŵawusi nga ni dongo,+Nga ni muwuvi uyo wakuponda dongo.
26 Ni njani wakayowoya ichi kufuma pakwamba kuti timanye,Panji kufuma mu nyengo zakale, kuti tiyowoye kuti, ‘Wakuneneska’?+
Enya, palije uyo wakayowoyapo!
Palije uyo wakachiphara!
Palije uyo wakapulika chilichose kwa imwe!”+
27 Ndine nkhaŵa wakwamba kuphalira Ziyoni kuti: “Wona! Ivyo apo!”+
Ndipo nitumenge thenga la makani ghawemi ku Yerusalemu.+
28 Nkhalutilira kulaŵiska, kweni pakaŵavya nanga njumoza.Pakaŵavya pakati pawo uyo wangapeleka fundo.
Ndipo nkhaŵafumbanga kuti ŵanizgore.
29 Wonani, wose ntchinthu chawaka.
Milimo yawo njawakawaka.
Vikozgo vyawo vyachisulo ni mphepo kweniso ni vyawaka.+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Yesaya 41
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 20 Pamanyuma Ŵamowabu+ na Ŵaamoni,+ pamoza na Ŵaamonimu* ŵanyake, ŵakiza kuzakarwa nkhondo na Yehoshafati.2 Ntheura Yehoshafati wakaphalirika kuti: “Wumba ukuru ukwiza kufuma ku chigaŵa cha ku nyanja,* kufuma ku Edomu.+ Ndipo ŵali mu Hazazoni-tamara, ndiko kuti, Engedi.”+3 Yehoshafati wakatenthema, ndipo wakaŵikapo mtima* kupenja Yehova.+ Ntheura wakapharazga vya kuziŵizga kurya mu Yuda mose.4 Pamanyuma, ŵanthu ŵa ku Yuda ŵakawungana pamoza kuti ŵafumbe kwa Yehova.+ Ŵakiza kufuma ku misumba yose ya Yuda kuti ŵafumbe Yehova.5 Yehoshafati wakimilira mu mpingo wa Yuda na Yerusalemu, mu nyumba ya Yehova panthazi pa luŵaza luphya,6 wakati:“A Yehova Chiuta wa ŵasekuru ŵithu, asi ndimwe Chiuta kuchanya?+ Asi muli na mazaza pa maufumu ghose gha ŵamitundu?+ Mu woko linu muli nkhongono, ndipo palije uyo wangimako kwa imwe.+7 Mwe Chiuta withu, asi ndimwe mukachimbizga ŵanthu ŵa charu ichi pamaso pa ŵanthu ŵinu Israyeli, na kuchipeleka ku mphapu* ya Abrahamu+ mubwezi winu kuŵa chawo muyirayira?8 Ŵakakhalamo, ŵakazengera zina linu+ malo ghakupatulika mwenemumo, ŵakati,9 ‘Usange soka latiwira, kwali na lupanga, cheruzgo chakofya, nthenda zakofya, panji njara, ise timilirenge panthazi pa nyumba iyi na pamaso pinu (pakuti zina linu lili mu nyumba iyi),+ tililirenge kwa imwe mu suzgo yithu, ndipo imwe mutipulike na kutiponoska.’+10 Wonani, sono kukwiza Ŵaamoni, Ŵamowabu, na ŵanthu ŵa mu chigaŵa cha mapiri cha Seyiri,+ awo mukazomerezga chara kuti Israyeli wanjire mu charu chawo apo wakafumanga mu charu cha Eguputo. Ŵakafumako kwa iwo ndipo ŵakaŵaparanya chara.+11 Sono ŵakutiwezgera, ŵakwiza kuzakatiwuskamo mu charu chinu icho mukatipa kuŵa chiharo chithu.+12 Mwe Chiuta withu, asi mupelekenge cheruzgo pa iwo?+ Pakuti ise tilije nkhongono kwimikana na wumba ukuru uwu, uwo ukwiza kwa ise. Tikumanya chara ivyo tingachita,+ kweni maso ghithu ghali kwa imwe.”+13 Ŵayuda wose ŵakimilira pamaso pa Yehova, pamoza na ŵabonda ŵawo, ŵawoli ŵawo, na ŵana ŵawo.14 Penepapo mzimu wa Yehova ukiza pa Yahaziyeli mwana wa Zekariya mwana wa Benaya mwana wa Yeyiyeli mwana wa Mataniya, Mulevi wa ŵana ŵa Asafu, apo wakaŵa pakati pa mpingo.15 Wakati: “Pulikizgani imwe Ŵayuda mose, imwe mukukhala mu Yerusalemu, na themba Yehoshafati! Yehova wakuti kwa imwe: ‘Mungawopanga chara panji kutenthema chifukwa cha wumba ukuru uwu. Pakuti nkhondo njinu chara kweni nja Chiuta.+16 Namachero mukhilire kwa iwo. Ŵakwelerenge ku chikwezga cha Zizi, ndipo mwamuŵasanga kuumaliro wa dambo mundafike ku mapopa gha Yeruweli.17 Mwamukhumbikwira kurwa nkhondo chara. Muŵe mu malo ghinu, mwimilire waka chete,+ muwone chiponosko cha Yehova kwa imwe.*+ Iwe Yuda na Yerusalemu, mungawopanga chara panji kutenthema.+ Namachero lutani mukarwe nawo, ndipo Yehova waŵenge namwe.’”+18 Nyengo yeneyiyo, Yehoshafati wakasindama m’paka chisko chake pasi, Ŵayuda wose na awo ŵakukhala mu Yerusalemu ŵakawa pasi pamaso pa Yehova kuti ŵamusope Yehova.19 Ŵalevi awo ŵakaŵa ŵa mphapu ya Ŵakohati+ na Ŵakora ŵakimilira kulumba Yehova Chiuta wa Israyeli mazgu pachanya.+20 Ŵakawuka mulenjilenji zuŵa lakulondezgapo na kuluta ku mapopa gha Tekowa.+ Apo ŵakalutanga, Yehoshafati wakimilira, wakati: “Pulikani, imwe Ŵayuda na imwe mukukhala mu Yerusalemu! Muŵe na chipulikano mwa Yehova Chiuta winu kuti mutchinthe.* Muŵe na chipulikano mwa ntchimi+ zake ndipo vinthu vimwenderaninge makora.”21 Wakati wadumbiskana na ŵanthu, wakimika ŵanthu kuti ŵimbire+ Yehova na kupeleka malumbo uku ŵavwara malaya ghakupatulika panthazi pa ŵanalume ŵakunyamura vilwero vya nkhondo. Wakati: “Wongani Yehova, pakuti lusungu* lwake lukukhalilira muyirayira.”+22 Ŵakati ŵamba kwimba malumbo mwachimwemwe, Yehova wakaŵika ŵanthu kujoŵelera ŵanalume ŵa Ŵaamoni, Ŵamowabu, na ŵa mu chigaŵa cha mapiri cha Seyiri awo ŵakiza kuzakarwa na Yuda, ndipo ŵakakomana ŵekhaŵekha.+23 Ŵaamoni na Ŵamowabu ŵakawukira awo ŵakakhalanga mu chigaŵa cha mapiri cha Seyiri,+ ŵakaŵaparanya na kuŵamara. Ŵakati ŵamarana na awo ŵakakhalanga ku Seyiri, ŵakakomana ŵekhaŵekha.+24 Kweni Yuda wakati wafika pa chigongwe cha mu mapopa+ na kulaŵiska ku mzinda, ŵakawona vitanda ngundangunda,+ pakaŵavya wakuponapo.25 Ntheura Yehoshafati na ŵanthu ŵake ŵakiza kuzakayora vinthu kwa iwo, ŵakasanga vinthu vinandi chomene, vyakuvwara, na viteŵetero vyakuzirwa. Vikaŵa vinandi mwakuti ŵakatondeka kuvinyamura vyose.+ Ŵakatora mazuŵa ghatatu kuti ŵavinyamure, pakuti vikaŵa vinandi chomene.26 Pa zuŵa lachinayi ŵakawungana pamoza pa Dambo* la Beraka, pakuti ŵakalumba* Yehova penepara. Lekani malo ghara ŵakaghathya zina lakuti Dambo la Beraka*+ m’paka lero.27 Penepapo Ŵayuda wose na Yerusalemu, pamoza na mulongozgi wawo Yehoshafati, ŵakawelera ku Yerusalemu mwachimwemwe, pakuti Yehova wakaŵakondweska pa ŵalwani ŵawo+.28 Ŵakiza ku Yerusalemu na vyakwimbira vya vingwe, ŵabango,+ na mbata,+ ŵakaluta ku nyumba ya Yehova.+29 Ndipo wofi wakufuma kwa Chiuta ukawira maufumu ghose gha vyaru, pakuti ghakapulika kuti Yehova warwa nkhondo na ŵalwani ŵa Israyeli.+30 Ntheura uthemba wa Yehoshafati ukaŵavya chakutimbanizga, ndipo Chiuta wake wakalutilira kumupa chipumulo kosekose.+31 Yehoshafati wakalutilira kuwusa pa Yuda. Wakaŵa themba wali na vyaka 35, ndipo wakawusa vyaka 25 mu Yerusalemu. Zina la anyina likaŵa Azuba mwana wa Shilihi.+32 Wakenda mu nthowa za Asa+ wiske. Wakapatukako chara, ndipo wakachita chakwenelera pamaso pa Yehova.+33 Kweni malo ghapachanya ghakafumiskikapo chara,+ ndipo ŵanthu ŵakaŵa kuti ŵandanozge mitima yawo pamaso pa Chiuta wa ŵasekuru ŵawo.+34 Mdauko unyake wose wa Yehoshafati, kwamba pakwamba m’paka paumaliro, uli kulembeka mu mazgu gha Yehu+ mwana wa Hanani,+ agho ghali kulembeka mu Buku la Mathemba gha Israyeli.35 Pamanyuma, Yehoshafati themba la Yuda wakakolerana na Ahaziya themba la Israyeli, uyo wakaŵa muheni chomene.+36 Wakakolerana nayo ndipo ŵakachitiranga lumoza ntchito ya kupanga ngalaŵa na kuzituma ku Tarishishi,+ ŵakazipangiranga ku Eziyoni-geberi.+37 Kweni Eliyezeri mwana wa Dodavahu wa ku Maresha wakachima kwimikana na Yehoshafati, wakati: “Pakuti wakolerana na Ahaziya, Yehova waparanyenge milimo yako.”+ Ntheura ngalaŵa zikabwangasuka,+ zikatondeka kuluta ku Tarishishi.


text: 41 Paumaliro wa vyaka viŵiri vyamsuma, Farawo wakalota+ kuti wimilira mumphepete mwa Mlonga wa Nayelo.2 Mu mlonga uwu mukafuma ng’ombe zanakazi 7 zakuwoneka makora na zakututuŵa, zikaryanga utheka mumphepete mwa Nayelo.+3 Mu Nayelo mukafumaso ng’ombe zinyake zanakazi 7, zambura kuwoneka makora na zakughanda, zikimilira pafupi na ng’ombe zakututuŵa mumphepete mwa Nayelo.4 Penepapo ng’ombe zambura kuwoneka makora na zakughanda zikamba kurya ng’ombe 7 zakuwoneka makora na zakututuŵa zira. Ntheura Farawo wakawuka.5 Wakagonaso, ndipo wakalota kachiŵiri. Wakawona mphonje 7 za tirigu zikufuma ku phekesi limoza, zakufwatura makora ndiposo ziwemi.+6 Wakawonaso mphonje 7 za tirigu zikutumphuka pamanyuma pa izo, zikaŵa zakuphapa na zakuŵawuka na mphepo ya kumafumiro gha dazi.7 Ndipo mphonje za tirigu zakuphapa zikamba kumilimitizga mphonje 7 za tirigu wakufwatura makora ndiposo muwemi. Ntheura Farawo wakawuka, ndipo wakamanya kuti ni maloto.8 Kweni namulenji, mzimu wake ukasuzgika. Ntheura wakachemeska ŵasembe* wose ŵamasalamusi na ŵanalume wose ŵavinjeru ŵa mu Eguputo. Farawo wakaŵalongosolera maloto ghake, kweni pakaŵavya na yumoza uyo wakapatawura maloto agha.9 Ntheura mulara wa ŵakupelekera vyakumwa wakayowoya na Farawo kuti: “Muhanya uno nivumbure kwananga kwane.10 Apo Farawo wakakwiyira ŵateŵeti ŵake, ine pamoza na mulara wa ŵakuphika+ wakatinjizga mu gadi, mu nyumba ya mulara wa ŵakuvikilira themba.11 Pamanyuma, tose tikalota maloto mu usiku umoza. Iyo na ine, waliyose wakalota loto ilo likaŵa na ng’anamuro lake na lake.+12 Tikaŵaso na munyamata munyake Muhebere, muteŵeti wa mulara wa ŵakuvikilira themba.+ Tikati tamuphalira maloto ghithu,+ wakatipatawulira, waliyose kuyana na maloto ghake.13 Vikachitika ndendende nga umo wakatipatawulira. Ine nili kuwezgekera pa mulimo wane, kweni munyane yura ŵakamupayika.”+14 Ntheura Farawo wakachemeska Yosefe,+ ndipo mwaluŵiro ŵakamufumiska mu gadi* na kwiza nayo.+ Yosefe wakameta na kusintha vyakuvwara vyake ndipo wakanjira kwa Farawo.15 Penepapo Farawo wakati kwa Yosefe: “Ine nangulota maloto, kweni palije na yumoza uyo wapatawura. Sono napulika kuti iwe para wapulika maloto ukupatawura.”+16 Yosefe wakazgora Farawo kuti: “Ndine yayi nkhupatawura. Chiuta ndiyo wayowoyenge vya umoyo wa Farawo.”+17 Farawo wakati kwa Yosefe: “Nangulota kuti nimilira mumphepete mwa Mlonga wa Nayelo.18 Ndipo mu Nayelo mwangufuma ng’ombe zanakazi 7 zakuwoneka makora na zakututuŵa. Zangwamba kurya utheka mumphepete mwa Nayelo.+19 Mwangufumaso ng’ombe zinyake zanakazi 7 ziheni chomene, zambura kuwoneka makora na zakughanda. Ng’ombe ziheni nthena nindaziwonepo mu charu chose cha Eguputo.20 Ng’ombe zakughanda na ziheni izi zangwamba kurya ng’ombe zakututuŵa 7 zakwamba zira.21 Kweni zanguti zarya, zangumanyikwa yayi kuti zarya zinyake, chifukwa zawonekanga ziheni nipera nga umo zanguŵira pakwamba. Ntheura nanguwuka.22 “Nangulotaso maloto ghanyake. Nanguwona mphonje 7 za tirigu zikufuma ku phekesi limoza. Zanguŵa zakufwatura makora na ziwemi.+23 Mphonje zinyakeso 7 za tirigu zangutumphuka. Zanguŵa zakufota, zakuphapa na zakuŵawuka na mphepo ya kumafumiro gha dazi.24 Penepapo mphonje zakuphapa zangwamba kumilimitizga mphonje 7 ziwemi zira. Ntheura nangulongosolera ŵasembe ŵamasalamusi,+ kweni panguŵavya na yumoza uyo wangunipatawulira.”+25 Yosefe wakati kwa Farawo: “Maloto gha Farawo ngamoza ndipo ghali na ng’anamuro lakuyana. Chiuta waunenesko waphalira Farawo icho wachitenge.+26 Ng’ombe zanakazi 7 ziwemi ni vyaka 7. Mphonje 7 za tirigu muwemi nazo ni vyaka 7. Maloto ngamoza ndipo ng’anamuro lake ndakuyana.27 Ng’ombe zanakazi 7 zakughanda ndiposo ziheni izo zangufuma pamanyuma ni vyaka 7. Ndipo mphonje 7 za tirigu wakuphapa na wakuŵawuka na mphepo ya kumafumiro gha dazi, ni vyaka 7 vya njara.28 Nga umo nanguyowoyera kwa Farawo, Chiuta waunenesko walongora Farawo icho wachitenge.29 “Kwizenge vyaka 7 ivyo mu charu chose cha Eguputo muzamuŵa vyakurya vinandi chomene.30 Kweni pamanyuma pazamwiza vyaka 7 vya njara. Vyakurya vyose vinandi vira vizamuluwika mu charu cha Eguputo ndipo njara yizamusokweska charu.+31 Chifukwa cha njara iyo yizamuŵako pamanyuma, palije uyo wazamukumbuka kuti mu charu mukaŵa vyakurya vinandi, chifukwa njara iyi yizamuŵa yakofya chomene.32 Loto likawerezgeka kaŵiri kwa Farawo chifukwa chakuti chinthu ichi chakhozgeka na Chiuta waunenesko, ndipo Chiuta waunenesko wachifiskenge mwaluŵiro.33 “Sono Farawo wapenje mwanalume wamahara na wavinjeru ndipo wamuŵike kuti walaŵilirenge charu chose cha Eguputo.34 Farawo wachitepo kanthu, wimike ŵalaŵiliri mu charu, ndipo mu vyaka 7 vya vyakurya vinandi, Farawo watorenge chigaŵa chachinkhondi cha vuna ya charu cha Eguputo.+35 Ŵawunjike vyakurya vyose mu vyaka viwemi ivyo vikwiza. Pasi pa mazaza gha Farawo, ŵalonge vyakurya mu misumba, ndipo ŵavisunge mwenemumo.+36 Vyakurya ivi viŵenge nthamba za charu kusungira vyaka 7 vya njara iyo yizamuŵa mu charu cha Eguputo, mwakuti charu chileke kumara na njara.”+37 Fundo iyi yikaŵa yiwemi kwa Farawo na ŵateŵeti ŵake wose.38 Ntheura Farawo wakati ku ŵateŵeti ŵake: “Kasi munthu munyake wakuŵa nga ni uyu wangasangika, mweneuyo muli mzimu wa Chiuta?”39 Penepapo Farawo wakati kwa Yosefe: “Pakuti Chiuta wakovwira kumanya vyose ivi, palije munthu munyake wamahara na wavinjeru nga ndiwe.40 Iwe uŵenge na mazaza pa nyumba yane, ndipo ŵanthu ŵane wose ŵapulikirenge chose icho wayowoya.+ Ine nekha niŵenge na mazaza pa iwe chifukwa ndine themba.”41 Farawo wakatiso kwa Yosefe: “Wona, nkhukwimika iwe pachanya pa charu chose cha Eguputo.”+42 Farawo wakavura mphete yake yachidindo pa woko lake na kuyiŵika pa woko la Yosefe. Wakamuvwalikaso chakuvwara cha salu yiwemi na kuŵika unyoro* wagolide mu singo yake.43 Kweniso wakamukwezga mu gileta lachiŵiri lakuchindikika ilo wakaŵa nalo, ndipo ŵanthu ŵakachemerezganga panthazi pake kuti, “Avirekhi!”* Ndimo wakamuŵikira Yosefe kuŵa na mazaza pa charu chose cha Eguputo.44 Farawo wakatiso kwa Yosefe: “Ine ndine Farawo, kweni palije munthu uyo wachitenge kanthu kalikose* mu charu chose cha Eguputo+ kwambura kuti iwe wazomerezga.”45 Farawo wakamuthya Yosefe zina lakuti Zafenati-paneya ndipo wakamupa Asenati+ mwana msungwana wa Potifera wasembe* wa ku Oni* kuŵa muwoli wake. Ndipo Yosefe wakamba kulaŵilira* charu chose cha Eguputo.+46 Yosefe wakaŵa na vyaka 30+ apo wakimilira pamaso pa* Farawo, themba la Eguputo.Pamanyuma Yosefe wakawukapo pamaso pa Farawo na kwendera charu chose cha Eguputo.47 Mu vyaka 7 vya chakurya, charu chikapambika vyakurya vinandi chomene.48 Mu vyaka 7 ivi, Yosefe wakawunjika vyakurya vyose ivyo vikaŵa mu charu cha Eguputo, ndipo wakavisunga mu misumba. Vyakurya vya mu minda ya mu msumba uliwose wakavisunganga mu msumba wenewuwo.49 Yosefe wakalutilira kuwunjika vyakurya. Vikaŵa vinandi chomene nga ni mchenga wa mu nyanja, mwakuti paumaliro ŵakaleka na kupima wuwo chifukwa vikaŵa vyakuti vingapimika yayi.50 Pambere chaka cha njara chindafike, Yosefe wakababa ŵana ŵaŵiri ŵanalume,+ awo wakamubabira Asenati, mwana wa Potifera wasembe wa ku Oni.*51 Yosefe wakathya mwana wakwamba zina lakuti Manase,*+ chifukwa wakati, “Chiuta waniluwiska suzgo lane lose, na nyumba yose ya adada.”52 Mwana wachiŵiri wakamuthya zina lakuti Efurayimu,*+ chifukwa wakati, “Chiuta wanipa ŵana mu charu cha visuzgo vyane.”+53 Penepapo vyaka 7 ivyo charu cha Eguputo chikapambikira vyakurya vinandi vikamara.+54 Ndipo vyaka 7 vya njara vikamba, nga umo Yosefe wakayowoyera.+ Mu vyaru vyose mukaŵa njara, kweni mu charu chose cha Eguputo mukaŵa chingwa.*+55 Pamasinda charu chose cha Eguputo chikasuzgika na njara, ndipo ŵanthu ŵakamba kulira kwa Farawo kuti waŵape chingwa.+ Farawo wakati ku Ŵaeguputo wose: “Lutani kwa Yosefe, ndipo mukachite chilichose icho wamumuphalirani.”+56 Njara yikalutilira pa charu chose chapasi.+ Ndipo Yosefe wakamba kujura nthamba zose izo zikaŵa pakati pawo na kuguliska chakurya ku Ŵaeguputo,+ chifukwa njara yikaŵa yikuru chomene mu charu cha Eguputo.57 Kweniso ŵanthu ŵa mu vyaru vyose ŵakizanga ku Eguputo kuzakagura chakurya kwa Yosefe, chifukwa njara yikaŵa yikuru chomene pa charu chose chapasi.+


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuwelera kwa Yehova (1-3)
-
Chitemwa chawo chili nga ni jumi (4-6)
-
Nkharo yakukhozga soni (7-11)
6 “Zaninge, tiyeni tiwelere kwa Yehova,Pakuti watitwazura tuchokotuchoko,+ kweni watichizgenge.
Wakatitimba, kweni wakakenge vilonda vithu.
2 Wazamutiwuska para pajumpha mazuŵa ghaŵiri.
Pa zuŵa lachitatu wazamutinyamuska,Ndipo tizamuŵa ŵamoyo pamaso pake.
3 Timanyenge, tifwilirengepo kuti timumanye Yehova.
Kwiza kwake nkhwambura kutondeka nga ni matandakucha;Wizenge kwa ise nga ni vula iyo yikulokwa,Nga ni vula yaumaliro iyo yikuzumbwiska charu.”
4 “Kasi nichitechi nawe, iwe Efurayimu?
Kasi nichitechi nawe, iwe Yuda?
Pakuti lusungu lwinu luli nga ni mabingu gha mulenji,Nga ni jumi ilo likulakata luŵiro.
5 Lekani nizamutuma zintchimi kuti ziŵadumulire pasi;+Nizamuŵakoma na mazgu gha mu mulomo wane.+
Ndipo vyeruzgo ivyo vizamwiza pa imwe vizamuŵala nga mbungweru.+
6 Pakuti nkhukondwa na lusungu, sembe chara;Nkhutemwa kumumanya Chiuta kuluska sembe zakotcha zamsuma.+
7 Kweni iwo ŵaswa phangano+ nga mbanthu waka.
Ŵanichitira upusikizgi kwenekura.
8 Giliyadi ni tawuni ya ŵanthu ŵakuchita viheni,+Wazura na kuthiska ndopa.+
9 Wumba wa ŵasembe uli nga ni magulu ghakuphanga vyaŵene agho ghakujoŵelera munthu.
Ŵakukoma ŵanthu pa nthowa ya Shekemu,+Pakuti nkharo yawo njakulengeska.
10 Nawona chinthu chakofya mu nyumba ya Israyeli.
Efurayimu wakuchita uhule kwenekura,+Israyeli wajifipiska.+
11 Kweniso, iwe Yuda, nyengo yakuti uvunike yatemeka,Para nawunjika ŵanthu ŵane awo ŵakakoleka.”+
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Hoseya 6
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Vinyo likuzelezeska (1)
-
Mukata wakulima yayi mu chifuku (4)
-
Maghanoghano gha munthu ghali nga ni maji ghakunyang’amira (5)
-
Ntchiwemi yayi kuchimbilira kulapa (25)
-
Uchindami wa ŵawukirano ni nkhongono zawo (29)
20 Vinyo likuzelezeska,+ chakumwa chakuloŵezga chikuhangayiska,+Waliyose uyo wakupuluskika navyo walije vinjeru.+
2 Kofya kwa themba kuli nga nkhubangura kwa nkhalamu.+Yose uyo wakulikwiyiska wakuŵika umoyo wake pangozi.+
3 Ni ntchindi kwa munthu kukana mphindano,+Kweni yose uyo ntchindere wakunjiramo waka.+
4 Munthu mukata wakulima yayi mu chifuku,Ntheura wazamupempheska mu nyengo ya vuna, para walije kanthu.+
5 Maghanoghano mu mtima wa munthu ghali nga ni maji ghakunyang’amira,Kweni munthu waumanyi watekengepo.
6 Ŵanthu ŵanandi ŵakupharazga lusungu lwawo,Kweni ni njani wangasanga munthu wakugomezgeka?
7 Munthu murunji wakwenda mu kunyoloka kwake.+
Mbakukondwa ŵana ŵake awo ŵakumulondezga.+
8 Para themba lakhala pa chitengo kuti leruzge,+Likusefa uheni wose na maso ghake.+
9 Ni njani wangayowoya kuti: “Natozga mtima wane,+Nili wakutowa ku kwananga kwane”?+
10 Malibwe ghakupimira ghakupusika na vyakupimira vyautesi—Vyose viŵiri mbukazuzi kwa Yehova.+
11 Nanga ni mwana wakumanyikwa na milimo yake,Usange nkharo yake njiwemi na yakwenelera.+
12 Khutu ilo likupulika na jiso ilo likulaŵiska—Vyose viŵiri wali kuvipanga ni Yehova.+
13 Ungatemwanga tulo yayi, mwakuti uleke kukavuka.+
Banura maso ghako, ndipo ukhutenge chingwa.+
14 Uyo wakugura wakuti, “ntchiwemi yayi, ntchiwemi yayi!”Mbwenu wakuluta na kwamba kujithumbwa.+
15 Kuli golide na malibwe gha korali ghanandi,Kweni milomo iyo yikumanya vinthu njakuzirwa.+
16 Torani chakuvwara cha munthu usange wimira mulendo pa ngongoli,+Mupoke chikholi kwa iyo usange wimira mwanakazi wachilendo.+
17 Chingwa icho chasangikira mu utesi ntchakunowa kwa munthu,Kweni pamanyuma mu mulomo wake muzurenge tumasangalawe.+
18 Para pali kudumbiskana, vinthu vikwenda makora,+Na fundo zavinjeru urwe nkhondo yako.+
19 Munthu wakusesa wakwendendeka na kuvumbura vinthu vya kuudesi,+Ungendezgananga nayo yayi uyo ni mwendanato.
20 Yose uyo wakutemba awiske na anyina,Nyali yake yizimwikenge para chisi chafika.+
21 Chiharo icho pakwamba chapokeka mu umbunu,Chiŵenge thumbiko yayi paumaliro.+
22 Ungayowoyanga yayi kuti: “Niwezgerenge uheni!”+
Gomezga Yehova,+ ndipo wakuponoskenge.+
23 Malibwe ghakupimira ghakupusika, mbukazuzi kwa Yehova,Ndipo sikelo yakupusika njiwemi yayi.
24 Mendero gha munthu ghakulongozgeka na Yehova.+Kasi munthu wangamanya wuli nthowa yake?
25 Ntchipingo kwa munthu kuchimbilira kuyowoya kuti: “Ntchituŵa!”+
Kweni pamanyuma ndipo wakwamba kusanda ivyo walapa.+
26 Themba lavinjeru likusefa ŵanthu ŵaheni+Ndipo likwendeskapo khwilo lakupwanthira pa iwo.+
27 Mvuchi wa munthu ni nyali ya Yehova,Ukusandasanda mukati mwake mose.
28 Lusungu na kugomezgeka vikusungilira themba.+Likukhozga chitengo chake na lusungu.+
29 Uchindami wa ŵawukirano ni nkhongono zawo,+Ndipo utozi wa ŵachekuru ni mbuha zawo.+
30 Vikomokomo na mabamba vikukakatura uheni,+Ndipo maluswazu ghakutozga mukati mwa munthu.
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Zintharika 20
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti | MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
13 Mazgu gha Yehova ghakizaso kwa ine, ghakati:
2 “Mwana wa munthu, uchime kwimikana na ntchimi za Israyeli,+ ndipo uyowoye kwa awo ŵakwata mauchimi ghawo,+ kuti: ‘Pulikani mazgu gha Yehova.
3 Ichi ndicho Fumu Yikuru Yehova yayowoya: “Soka kwa ntchimi zindere, izo zikulondezga mzimu wawo, uku zindawone kanthu!+
4 Iwe Israyeli, ntchimi zako zili nga mbakambwe ŵa mu mahami.
5 Mulutengeko chara ku malo ghakupankhuka gha mu linga lamalibwe kuti mukazengereso linga nyumba ya Israyeli,+ mwakuti Israyeli walutilire kwima mu nkhondo pa zuŵa la Yehova.”+
6 “Ŵawona mboniwoni zautesi na kuchima vyautesi, awo ŵakuti: ‘Agha ni mazgu gha Yehova,’ apo Yehova iyomwene wandaŵatumepo, ndipo ŵakulindilira kuti mazgu ghawo ghafiskikenge+.
7 Asi mwawona mboniwoni yautesi na kuchima vyautesi apo mukuti: ‘Agha ni mazgu gha Yehova,’ uku ine nindayowoyepo kalikose?”’
8 “‘Ntheura ichi ndicho Fumu Yikuru Yehova yayowoya: “‘Pakuti mwayowoya utesi ndipo mboniwoni zinu ni zautesi, nkhwimikana namwe,’ ndimo yayowoyera Fumu Yikuru Yehova.”+
9 Woko lane limikana na ntchimi izo zikuwona mboniwoni zautesi na kuchima vyautesi.+ Ziŵengepo chara pakati pa ŵanthu ŵane awo nkhuŵaphalira visisi, nesi kulembeka mu buku la nyumba ya Israyeli. Ziwelerenge chara ku charu cha Israyeli, ndipo mumanyenge kuti ine ndine Fumu Yikuru Yehova.+
10 Vyose ivi ntchifukwa chakuti zapuluska ŵanthu ŵane pakuyowoya kuti, “Kuli mtende!” apo kulije mtende.+ Para ŵanthu ŵazenga chiliŵa chambura kukhora, ntchimi izi zikwiza na kuphaka utoto utuŵa.’+
11 “Phalira awo ŵakuchiphaka utoto utuŵa kuti chiwenge. Kuzamulokwa vula yikuru, kuzamuwa vula yamalibwe, ndipo chimphepo chikuru chizamubwangandulira pasi chiliŵa ichi.+
12 Para chiliŵa chawa, muzamufumbika kuti, ‘Kasi utoto uwo mukaphaka uli nkhu?’+
13 “Ntheura ichi ndicho Fumu Yikuru Yehova yayowoya, ‘Nizamuputiska chimphepo chankhongono chifukwa cha kutukutwa kwane, kulokweska chivula chikuru chifukwa cha ukali wane, na kulokweska vula yamalibwe chifukwa cha kukwiya kwane.
14 Nizamubwangandura na kuwiskira pasi chiliŵa icho mukaphaka utoto utuŵa, ndipo fawundeshoni yake yizamufukulika. Para msumba ukuwa, imwe muzamuparanyikira nawo lumoza, ndipo muzamumanya kuti ine ndine Yehova.’
15 “‘Para kutukutwa kwane kose napungulira pa chiliŵa na pa awo ŵakachiphaka utoto utuŵa, nizamuti kwa imwe: “Chiliŵa chilikoso chara, ndipo awo ŵakachiphakanga utoto nawo kulije.+
16 Ntchimi zamara mu Israyeli, izo zikuchima vya Yerusalemu ndiposo izo zikuwona mboniwoni zamtende apo kulije mtende,”’+ ndimo yayowoyera Fumu Yikuru Yehova.
17 “Kweni iwe, mwana wa munthu, ulazge chisko chako ku ŵana ŵasungwana ŵa ŵanthu ŵako awo ŵakwata mauchimi ghawo, wimikane nawo, ndipo uŵachimire viheni.
18 Uŵaphalire kuti, ‘Ichi ndicho Fumu Yikuru Yehova yayowoya: “Soka ku ŵanakazi awo ŵakusona vinthu vyakuvwara mu mawoko ghose na kupanga vyakudika ku mutu vyasayizi zakupambanapambana mwakuti ŵatore umoyo wa ŵanthu. Kasi mukukhumba kutora umoyo wa ŵanthu ŵane na kughanaghana kuti musungilirenge umoyo winu?
19 Kasi munifipiskenge mukati mwa ŵanthu ŵane chifukwa cha balere wakuzura woko na chimenyu cha chingwa,+ kukoma ŵanthu awo ŵakwenera kufwa yayi na kuleka ŵamoyo awo mbakwenelera nyifwa, mukuchita nthena mwa kupusika ŵanthu ŵane awo ŵakupulika mautesi ghinu?”’+
20 “Ntheura ichi ndicho Fumu Yikuru Yehova yayowoya: ‘Imwe ŵanakazi, wonani, nimikana na vinthu vinu ivyo mwasona, ivyo mukuthya navyo ŵanthu nga nthuyuni, ndipo nivipalurenge mu mawoko ghinu, na kufwatura awo mukuŵakora nga nthuyuni.
21 Nipalurenge vyakudika vinu vya ku mutu na kuwombora ŵanthu ŵane mu woko linu, ndipo ŵazamuŵaso chinthu chakuti mukore chara para mwathya, ndipo muzamumanya kuti ine ndine Yehova.+
22 Pakuti mwachitiska chitima wakunyoloka na utesi winu,+ apo ine nindamuyuzgepo, ndipo mwakhozga mawoko gha muheni+ mwakuti wakuwerako yayi ku nthowa yake yiheni na kuŵa wamoyo.+
23 Ntheura, imwe ŵanakazi muwonengeso mboniwoni zautesi chara nesi kuwukwa,+ nithaskenge ŵanthu ŵane mu woko linu, ndipo mumanyenge kuti ine ndine Yehova.’”
Tumizgani
Tumizgani
MALEMBA GHAKUPATULIKA MU MANG'ANAMULIRO GHA CHARU CHIPHYA
Ezekiyeli 13
Chitumbuka
Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
IVYO VIKUCHITIKA MU CHARU
Nkhani za ku Americas
Nkhani zakufuma ku vyaru vyakumanjiliro gha dazi kwa charu chapasi (Western Hemisphere) zikulongora kuti fundo zavinjeru za mu Baibolo ni zakuzirwa.
Kasi Kuchepeskako Kuwona Maimelu Kungawovwira?
Kafukufuku uyo wakachitika ku Vancouver, Canada, wakulongora kuti ŵanthu ŵanandi ŵangaleka kusuzgika maghanoghano usange ŵangajuranga maimelu ghawo katatu pa zuŵa, m’malo mwa kujura kafutikafuti. Kostadin Kushlev, uyo wakadangilira pa kafukufuku uyu, wakayowoya kuti ivyo ŵasanga vikulongora kuti: “Ŵanthu ŵakutondeka kujikora pa nkhani ya kuwona maimelu. Kweni ukaboni ukulongora kuti para ŵangajikora mbwenu ŵangachepeskako suzgo la maghanoghano.”
FUNDO YAKUTI TIGHANAGHANIREPO: Tili mu “nyengo zinonono na zakusuzga,” ntheura ntchiwemi kusanga nthowa zakuchepeskerako suzgo la maghanoghano.—2 Timote 3:1.
Vyamoyo Vyam’maji Vyambaso Kwandana
Lipoti la wupu wa Wildlife Conservation Society (WCS) likuti: “Ukaboni ukulongora kuti somba, nkhara, na vyamoyo vinyake vyambaso kwandana mu vigaŵa ivyo maboma ghali kukanizga ŵanthu kuloŵamo.” Ivi vikuchitika ku Belize na vyaru vinyake vya ku Caribbean. Lipoti ili likutiso: ‘Pangatora chaka chimoza panji vyaka 6 kuti vyamoyo ivyo vyakhala pachoko kumalirathu vyambeso kwandana mu vigaŵa vyakukanizgika, kweni pangatora vyaka vinandi chomene kuti vyamoyo vyose viweleremo nga umo vikaŵira kale.’ Janet Gibson, mulara wa WCS, wakayowoya vya charu cha Belize kuti: “Vikulongora kuti kukanizga ŵanthu kuloŵa mu malo ghanyake, vingawovwira kuti somba na vyamoyo vinyake viweleremo mu charu ichi.”
FUNDO YAKUTI TIGHANAGHANIREPO: Kasi kuzizipizga uko tikuwona mu vilengiwa mbukaboni wakuti kuli Mlengi wavinjeru?—Salimo 104:24, 25.
Nkhaza mu Brazil
Wupu wakuthandazga makani wa Agência Brasil ukayowoya kuti nkhaza zafika paheni ku Brazil. Mu 2012, ŵanthu awo ŵakakomeka ŵakajumpha 56,000. Ichi chikaŵa chiŵelengero chikuru chomene pakuyaniska na viŵelengero vyose ivyo Unduna wa Vyaumoyo ukulemba chaka na chaka. Luís Sapori, kaswiri wa kuwona vya chivikiliro cha ŵanthu, wakayowoya kuti kusazgikira kwa nkhaza ntchilongolero chakuti makhaliro ghanjira pasi. Iyo wakati para ŵanthu ŵamba kuyuyura malango, “ŵakwamba kuchita nkhaza kuti ivyo ŵakukhumba vichitike.”
KASI MUKUMANYA? Baibolo likayowoya kale kuti yizamuŵapo nyengo iyo chitemwa cha ŵanthu “chizamuzizima” ndipo uchikanamalango uzamwandana.—Mateyu 24:3, 12.


text:
INDONESIA
Kusuzgika na Charu cha Japan
Kukwambilira kwa 1942 ŵasilikari ŵa charu cha Japan ŵakiza ku Indonesia, ndipo ŵakapoka charu cha Indonesia mwankhaza. Ŵabali ŵanandi ŵakaŵachichizganga kugwira ntchito zinonono nga nkhulima misewu na kujima migelo. Ŵanandi ŵakaŵajalira mu majele ghaheni chomene ndipo ŵakaŵasuzganga chomene chifukwa cha kukana kuchitako nkhondo. Ndipo ŵabali ŵatatu ŵakafwira mu jele.
Mu vyaka viŵiri vyakwambilira vya nkhondo, mudumbu munyake wakuyowoya Chidachi, Johanna Harp, uyo wakakhalanga ku muzi uwo ukaŵa ku mapiri, ku East Java, wakajalirika yayi mu jele. Pa nyengo iyi, mudumbu uyu na ŵana ŵake ŵawukirano ŵatatu ŵakang’anamura buku la Salvation (Chiponosko) ndiposo Gongwe la Mulinda kufuma mu English kuya mu Chidachi. * Ivyo ŵang’anamura ŵakavikoperanga na kutumizgira Ŵakaboni mu Java mwakubisilizga.
Ŵakaboni ŵanyake awo ŵakaŵa kuti ŵandajalirike mu jele ŵakakumananga mu tumagulu ndipo ŵakapharazganga mwakuchenjera. Josephine Elias (uyo Kale wakaŵa Tan) wakati: “Nyengo zose nkhapenjanga mpata wakuti niphalireko munthu unenesko. Para nkhuluta ku ŵanthu ŵakunweka nkhayeghanga ntchuŵa kuti ŵanthu ŵaghanaghanenge kuti tikuseŵera waka ntchuŵa.” Felix Tan na muwoli wake Bola, ŵakatetezgeranga kuguliska sopo pakupharazga nyumba na nyumba. Felix wakati: “Kanandi ŵapolisi ŵakofya chomene ŵa charu cha Japan ŵakuchemeka Kempeitai ŵakatilondezganga mumanyuma kuti ŵawone ivyo tikuchita. Kuti ŵaleke kutikayikira, tikasinthasinthanga nyengo yakulutira ku ŵanthu awo tikasambiranga nawo Baibolo. Ŵanthu 6 awo tikasambiranga nawo Baibolo ŵakakura mwauzimu ndipo ŵakabatizika uku nkhondo yili mukati.”
Kupambana Maghanoghano mu Jakarta
Ŵabali ŵati ŵazizipizga nkhondo nyengo yitali, ŵakaŵaso na chiyezgo chinyake chikuru. Ŵalara wa boma la Japan ŵakalamura kuti waliyose (kusazgapo ŵanthu ŵa ku China awo ŵakakhalanga ku Indonesia) waŵe na ID iyo pakaŵanga mazgu ghakuti wapulikirenge chilichose icho boma la Japan layowoya. Ŵabali ŵanandi ŵakajifumbanga kuti, ‘Kasi tilembeske na kupokako ID iyi panji tikane?’
Felix Tan wakalongosora kuti: “Ŵabali ŵa ku Jakarta ŵakachiska ise tikakhalanga ku Sukabumi kuti tikane kulembeska. Kweni ise tikapempha ŵalara ŵa boma usange tingasintha mazgu ghanyake pa ID iyi. Tikati tisinthe mazgu ghakuti, ‘uyo zina lake lili apa wachitenge chilichose’ icho ŵasilikari ŵa Japan ŵamuphalira. Ndipo tikati paŵe mazgu ghakuti, ‘uyo zina lake lili apa walimbanenge nawo yayi’ ŵasilikari ŵa Japan. Mwamwaŵi, ŵakazomera, ntheura tikapoka ma ID ghara. Ŵabali ŵa ku Jarkata ŵakati ŵapulika kuti tapoka ma ID, ŵakati ndise ŵakugaluka ndipo ŵakaleka kuchezga nase.”
Chachitima ntchakuti ŵabali ŵanandi awo ŵakaŵa panthazi kutiwukira ŵakakakika ndipo ŵakaleka unenesko. Mubali munyake uyo wakakana kuthera wakajalirika mu jele pamoza na André Elias. André wakati: “Nkhadumbiskana nayo nkhani yakukhwaskana na kupokera ma ID na kumovwira kuti wayiwone mwakwenelera. Wakapempha kuti timugowokere chifukwa chakuti wakaleka kuchezga nase. Pamanyuma tikamba kukhozgana chomene. Kweni mwasoka mubali uyu wakafwa chifukwa chakuti umoyo ukaŵa wakusuzga chomene mu jele.”
Merdeka!
Nkhondo yikati yamara mu 1945, ŵabali na ŵadumbu ŵakakhumbanga chomene kulutilira kupharazga. Mubali munyake uyo boma likamujalira mu jele na kumusuzga wakalembera kalata ofesi ya munthavi ya ku Australia kuti: “Nichali wakukhora pati pajumpha vyaka vinayi vyakusuzga chomene, nindathere ndipo nindasinthe maghanoghano. Mu nyengo yose iyo nkhasuzgikanga, nkhaluwapo yayi ŵabali. Kasi munganitumirako mabuku?”
Mwaluŵiro, mabuku agho mubali uyu wakapempha ghakiza mu charu chake. Pakwamba ghakiza ghachoko waka, kweni pamanyuma ghakiza ghanandi. Gulu la ŵapharazgi 10 ku Jakarta likayambaso kung’anamura mabuku kuya mu Chiindonesiya.
Pa Ogasiti 17, 1945, ŵalongozgi ŵa gulu ilo likakhumbanga kuti charu cha Indonesia chijiyimire pachekha ŵakapharazga kuti charu cha Indonesia ntchakujiyimira pacheka ndipo ivi vikapangiska kuti paŵe viwawa vya kuwukira ulamuliro wa Chidachi. Ŵanthu ŵanandi ŵakafwa chifukwa cha viwawa ivi, ndipo ŵanthu ŵakukwana 7 miliyoni ŵakachimbira mu vikaya vyawo.
Mu nyengo yose iyo viwawa ivi vikachitikanga, ŵabali ŵakalutilira kupharazga nyumba na nyumba. Josephine Elias wakayowoya kuti: “Ŵanthu awo ŵakachitanga viwawa ivi ŵakayezga kutichichizga kuti nase tichemerezge mazgu ghakuti ‘Merdeka,’ kung’anamura kuti ‘Mtende.’ Kweni tikaŵaphalira kuti vya ndyali tikwenderamo yayi.” Mu 1949, boma la Chidachi likawezgera charu cha Indonesia ku ŵenecho charu kuti ŵajilamulirenge ŵekha. *
Pakufika mu 1950, ŵabali mu Indonesia ŵakaŵa kuti ŵazizipizga viwawa vyaka 10. Kweni ŵakaŵa na ntchito yikuru yakuti ŵachite. Kasi ŵapharazgenge wuli makani ghawemi ku ŵanthu ŵa mu Indonesia awo ŵakaŵa ŵanandi chomene? Ku ŵanthu, vikawonekanga nga kuti vingachitika yayi. Kweni ŵabali ŵakaŵa na chipulikano, ndipo ŵakalimbikira kupharazga. Ŵakaŵa na chigomezgo chose kuti Yehova ‘watumenge ŵantchito ku vuna yake.’ (Mat. 9:38) Nakuti ndivyo Yehova wakachita nadi.


text: 1 Ine Paulosi, mpositole wa Khristu Yesu kwizira mu khumbo la Chiuta, na Timote+ mubali withu, ku mpingo wa Chiuta uwo uli mu Korinte, pamoza na ŵatuŵa wose awo ŵali mu Akaya mose:+2 Mphanyi lusungu lukuru na mtende vyakufuma kwa Chiuta Adada ŵithu na Fumu Yesu Khristu, vyaŵa namwe.3 Walumbike Chiuta na Wiske wa Fumu yithu Yesu Khristu,+ Dada wa mtima walusungu+ na Chiuta wa chisangulusko chose,+4 uyo wakutisanguluska* mu suzgo* yithu yose,+ mwakuti nase tisanguluske+ awo ŵali mu suzgo* ya mtundu uliwose kwizira mu chisangulusko icho ise tikapokera kwa Chiuta.+5 Pakuti tikusangana na masuzgo ghanandi chifukwa cha Khristu,+ ntheura tikupokeraso chisangulusko chikuru kwizira mwa Khristu.6 Sono usange tili mu suzgo,* ntchifukwa chakuti imwe musanguluskike na kuponoskeka. Ndipo usange tikusanguluskika, ntchifukwa chakuti imwe musanguluskike, mwakuti muzizipizge visuzgo vyakuyana na ivyo nase tikusuzgika navyo.7 Chigomezgo chithu kwa imwe ntchambura kusunkhunyika, pakuti tikumanya kuti namwe mukusangana na masuzgo nga ndise, ntheura namwe muzamusanguluskika.+8 Ŵabali, tikukhumba kuti mumanye suzgo iyo yikatiwira mu chigaŵa cha Asiya.+ Tikasangana na suzgo yikuru yakujumpha nkhongono zithu, mwakuti tikamanyanga yayi kuti tingaŵa ŵamoyo.+9 Nakuti tikawonanga nga kuti tapokera cheruzgo cha nyifwa. Ichi chikaŵa nthena kuti tileke kujigomezga tekha, kweni kuti tigomezge Chiuta+ uyo wakuwuska ŵakufwa.10 Iyo wakatithaska apo tikaŵa pafupi kufwa ndipo watithaskenge, nakuti tikugomezga kuti walutilirenge kutithaska.+11 Namwe mungatovwira para mukutilombera na kutiŵeyelelera,+ mwakuti ŵanandi ŵawonge Chiuta chifukwa cha kuwona ivyo watichitira pa kuzgora malurombo gha ŵanthu ŵanandi.*+12 Chinthu icho tikunotha nacho ntchakuti mu charu ichi, chomenechomene pakati pinu, talongora utuŵa na unenesko wakufuma kwa Chiuta. Tachita ivi na vinjeru vithu yayi,+ kweni Chiuta uyo wali na lusungu lukuru ndiyo watovwira. Ndipo njuŵi yithu nayo yikutichitira ukaboni.13 Pakuti tikumulemberani vinthu vinyake yayi padera pa ivyo mungaŵazga* na kupulikiska, ndipo nkhugomezga kuti mulutilirenge kuvipulikiska makora* vinthu ivi,14 nga umo mukumanyira kuti mukunotha chifukwa cha ise, nga umo nase tizamunothera chifukwa cha imwe mu zuŵa la Fumu yithu Yesu.15 Ntheura na chigomezgo ichi, nkhakhumbanga kwiza dankha kwa imwe, kuti muŵe na chifukwa chachiŵiri chakuŵira ŵachimwemwe.*16 Pakuti nkhakhumbanga kuzakamuwonani pakuluta ku Makedoniya, na kwizaso kwa imwe pakufuma ku Makedoniya, ndipo imwe muzakanipelekezge pakuluta ku Yudeya.+17 Apo nkhaŵa na khumbo ili, kasi nkhani iyi nkhayiwona mwakupepuka? Panji vinthu ivyo nkhakhumbanga, nkhavikhumba kuyana na thupi, mwakuti niyowoye kuti “Enya, enya” ndipo “Yayi, yayi”?18 Kweni Chiuta ngwakugomezgeka, mwakuti para tikuyowoya namwe kuti “enya” waleke kuŵa “yayi.”19 Pakuti Mwana wa Chiuta, Yesu Khristu, uyo tikapharazga pakati pinu, Ine na Silivano* na Timote,+ wakuŵa “enya” na kuzgoka “chara” yayi, kweni nyengo zose wakuŵa “enya.”20 Pakuti nanga malayizgo gha Chiuta ghaŵe ghanandi wuli, ghazgoka “enya” kwizira mwa iyo.+ Ntheura pera, kwizira mwa iyo tikuti “Ameni” kwa Chiuta,+ kuti timupe uchindami Chiuta.21 Kweni uyo wakupanikizga kuti imwe na ise tili ŵa Khristu ndiposo uyo watiphakazga ni Chiuta.+22 Watidindaso na chidindo chake+ ndipo watipa chikhole cha ivyo vikwiza, icho ni mzimu+ mu mitima yithu.23 Sono nkhuchema Chiuta kuŵa kaboni wane, kuti nkhatondeka kwiza ku Korinte chifukwa nkhakhumba yayi kuti muŵe na chitima chikuru.24 Ntchifukwa chakuti tili mafumu pa chipulikano chinu yayi,+ kweni tili ŵantchito ŵanyinu kuti muŵe ŵachimwemwe, pakuti muli ŵakukhora chifukwa cha chipulikano chinu.


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Ukraine
Religious Center of Jehovah’s Witnesses in Ukraine
PO Box 955
79491 LVIV - BRIUKHOVYCHI
UKRAINE
+38 032-240-9200
+38 093-725-3332 (Media inquiries)
Nyengo ya Ntchito
Mande m’paka Chinkhondi
8:00 a.m. m’paka 5:00 p.m.


text:
Disembala 5-11
YESAYA 1-5
Sumu 107 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Tiyeni Tikwelere ku Phiri la Yehova”: (Mamin. 10)
[Woneskani vidiyo ya mutu wakuti, Kasi mu Buku la Yesaya Muli Vichi?]
Yes 2:2, 3—“Phiri la nyumba ya Yehova” likwimira kusopa kutuŵa (ip-1-CN peji 38-41 ndime 6-11; peji 45 ndime 20-21)
Yes 2:4—Ŵanthu awo ŵakusopa Yehova ŵakusambiraso nkhondo yayi (ip-1-CN peji 46-47 ndime 24-25)
-
Ivyo Tasambira: (Mamin. 8)
Yes 1:8, 9—Ni mwauli umo mwanamwanakazi wa Ziyoni ‘wakasidikira ngati nkhachilindo mu munda wa mpheska’? (w07 3/1 peji 6 ndime 5)
Yes 1:18—Kasi mazgu ghakuti: ‘Zaninge pera, tilanguruke (tidumbiskane) na kupana fundo,’ ghakung’anamurachi? (w07 3/1 peji 7 ndime 1; it-2-E peji 761 ndime 3)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Yes 5:1-13
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani tumavidiyo uto twafuma pa kabokosi kakuti “Umo Mungapharazgira”, ndipo pamanyuma pa kavidiyo kalikose pemphani ŵapharazgi kuti ŵayowoye ivyo ŵasambirapo. Kweniso ŵachiskani kuti ŵalembenge masachizgo ghawo gha umo ŵangapharazgira.
UMOYO WACHIKHRISTU
Ivyo Vikukhumbikwa pa Mpingo: (Mamin. 7) Para mwakhumba mungadumbiskana fundo izo zili mu Buku Lapachaka (yb16 32 ¶3–34 ¶1)
“Ivyo Vingatovwira Kuti Tiŵe Ŵaluso mu Uteŵeti—Sambizgani Mwaluso na Buku la ‘Mujisungilire mu Chitemwa cha Chiuta’”: (Mamin. 8) Kudumbiskana. Chiskani awo ŵali na masambiro gha Baibolo kuti mwezi uno ŵalondezge fundo za mu buku la Sukulu ya Uteŵeti peji 261-262.
Sambiro la Baibolo la Mpingo: (Mamin. 30) ia mutu 12 ndime 13-25 na bokosi pa peji 107
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 154 na Lurombo
Kumbukani ichi: Mulizge sumu yiphya iyi kuti waliyose wategherezge dankha, kufuma apo, mpingo wose wimbe.


text:
Kumbi Akaboni aku Yehova Agomezga Kuti Chisopa Chawu Pe Ndichu Chauneneska?
Ŵanthu wo awona kuti nkhani ya kusopa njakukhumbika ukongwa, atenere kusimikizga kuti chisopa cho alimu, nchakuzomerezgeka pamasu paku Yehova ndi Yesu. Chifukwa asani atichikayikiya mbwenu palivi cho achitapu.
Yesu wangukambapu cha kuti pe visopa vinandi pamwenga nthowa zinandi zakulongozge ŵanthu ku umoyu wamuyaya. Kweni wangukamba kuti: “
Ndalifyakafyaka likomu, ndipu njifinyi nthowa, yakurongozge ku umoyu, ndipu mbamanavi ŵakulibowozga.” (Mateyu 7:14) Akaboni aku Yehova agomezga kuti akuyisaniya nthowa yeniyi. Asani venga viyo cha, mphanyi akusaniya chisopa chinyaki.


text:
Asani Ŵana Ndipuso Achinyamata ŵe ndi Chitima
Kumbi mwe ndi chitima chifukwa cha nyifwa ya mubali winu? Asani ve viyo, kumbi mungachita wuli kuti chitima chimaleku? Wonani mo Bayibolu linguwovye achinyamata atatu kuti amalani ndi suzgu lenili.
NKHANI YAKU DAMI
Pakwamba vawonekanga nge kuti ada atuvwa ŵaka mutu. Kweni urwirwi wati walutiriya, ama angudanisa ambulasi. Ndikumbuka vo vachitikanga madokotala ngachiŵato. Kwenuku ndiku kwenga kulayirana ndi ada. Pati pajumpha mazuŵa ngatatu, ada angutayika ndi nthenda yakutupa kwa misipi ya muwongu. Pa nyengu iyi ndenga ndi vyaka 6 pe.
Kwa vyaka vinandi ndajimbanga mlandu chifukwa cha nyifwa ya ada. Ndajanga nge kuti ndiwona vo vachitikanga pa zuŵa lo madokotala ngaŵatoliyanga kuchipatala. Ndipu kanandi ndajifumbanga kuti, ‘Ntchifukwa wuli ndawoneriyanga ŵaka? Ntchifukwa wuli ndengavi kuchitapu chechosi kuti ndiŵawovyi?’ Asani ndawona ŵanthu akukota wo asuzgikanga ndi matenda ngakupambanapambana, ndajifumbanga kuti, ‘Ntchifukwa wuli yaŵa ŵe ndi umoyu kweni ada ŵangu akufwa?’ Pati pajumpha nyengu, ama angundiwovya kuti ndifwatukengi kukonkhosa mo ndivwiya mumtima. Chifukwa chakuti ndisi Akaboni aku Yehova, mpingu widu ungutiwovya ukongwa.
Ŵanthu anyaki aŵanaŵana kuti munthu wangalongo chitima chikulu asani mubali waki watayika ŵaka, kweni asani nyifwa yaŵikika, chitima chimala. Ndimu venge cha ndi ini chifukwa ndingwamba kuja ndi chitima ukongwa ndati ndajumpha vyaka 12.
Ndikhumba kukambiya achinyamata wo mpapi wawu wakutayika kuti, “Mukambiyengi munthu munyaki mo muvwiya mumtima. Vingachitika kuti asani mwakambiyaku munthu mo muvwiya, mungaleka kusuzgika ukongwa maŵanaŵanu.”
Kukamba uneneska, vija vakuŵaŵa kuwona kuti ndifiska vinthu vinyaki pa umoyu wangu kweni ada palivi kuti tikondwe limoza. Kweni ndipembuzgika ndi layizgu lo lisanirika pa Chivumbuzi 21:4 po pakamba kuti Chiuta “wazamuleska masozi ngosi mu masu ngawu, ndipu nyifwa yazamuŵapu so cha, chinanga nkhuliya, chinanga nkhukuta, chinanga mburwirwi kuti vazamuŵapu so cha.”
NKHANI YAKU DERRICK
Ndikumbuka kuti kanandi ndaŵejanga limoza ndi ada ndipuso takanga kumapiri. Yiwu angayanjanga ukongwa mapiri.
Ada atamanga nthenda ya mtima. Ndeche mwana, ndikumbuka kuti tingulutapu kuchiŵawona kuchipatala. Chifukwa chakuti ndenga mwana, ndaziŵanga cha kuti nthenda yo atamanga njikulu. Ada angutayika chifukwa cha nthenda yeniyi nde ndi vyaka 9.
Ada ŵati atayika ndinguliya ukongwa. Ndavwanga nge kuti mtima wangu uphanika ndipu ndakhumbanga cha kukambiskana ndi munthu weyosi. Ndenga ndechendakumanepu ndi vinthu vakuŵaŵa viyo pa umoyu wangu ndipu ndaŵanaŵananga kuti palivi cho ndingachita. Kagulu ka achinyamata ka tchalitchi lo ndengamu, kangundiwovya kwa kanyengu kamanavi kweni pavuli paki kanguleka. Ŵanthu akambanga vinthu vinandi. Mwakuyeruzgiyapu, akambanga kuti ada ŵangu “nyengu yawu yingukwana,” “Chiuta wakuŵato” pamwenga “sonu ŵe kuchanya.” Vo akambanga vingundifika pa mtima cha, kweni ndaziŵanga cha vo Bayibolu likamba pa nkhani yeniyi.
Pavuli paki, ama angwamba kusambira Bayibolu ndi Akaboni aku Yehova ndipu ini ndi mku wangu nasi tingwamba kusambira. Kusambira Bayibolu kungutiwovya kuziŵa vo vichitika asani munthu wafwa kweniso kuti Chiuta wakulayizga kuti wazamuyuska akufwa. (Yohane 5:28, 29) Lemba la Yesaya 41:10 lingundiwovya ukongwa. Pa lemba ili Chiuta wakamba kuti: “Ungachitanga mantha cha, chifukwa ndenawi. Ungafipanga mtima cha pakuti ndini Chiuta waku. Ndikukhwimisengi, hinya, ndikuwovyengi, ndikukolesengi nadi ndi janja langu lamaryi laurunji.” Ndingupembuzgika ukongwa kuziŵa kuti Yehova wandiwovyengi kumalana ndi chitima cho ndenga nachu, ndipu mpaka sonu weche kundipembuzga.
NKHANI YAKU JEANNIE
Ama angutayika ndi khansa panyengu yo ndenga ndi vyaka 7. Venga nge kutulu. Ndikumbuka kuti angufwiya kunyumba ndipu ambuya ŵenga penipo. Pazuŵa ili, weyosi wenga ndi chitima. Ndikumbuka kuti tinguryiya mazira ngakukazinga. Pa zuŵa ili vinthu vingundiyende cha ndipu ndawonanga nge kuti charu chanditinkha.
Kwa vyaka vinandi kutuliya po venivi vinguchitikiya, ndaŵanaŵananga kuti nditenere kubisa chitima cho ndenga nachu kuti ndiwovyi muvurwa wangu. Mazuŵa nganu napu, nyengu zinyaki ndibisa chitima cho ndija nachu, kweni mbumampha cha kuchita venivi.
Akaboni aku Yehova anyidu angutilongo chanju ndipuso angutiwovya. Chinanga kuti ndipu tayamba ŵaka kuwungana ku Nyumba ya Ufumu, Akhristu anyidu atiwovyanga nge kuti tinguja nawu kwa vyaka vinandi. Ndikayika kuti ada angubikapu chakurya chamazulu kwa chaka champhumphu chifukwa Akhristu anyidu azanga nachu.
Lemba la Sumu 25:16, 17 ndilu litindichiska ukongwa. Pa lemba ili wakulemba sumu wangupempha Chiuta kuti: “Ng’anamukiyani kwaku ini ndipu mundilongo lisungu, pakuti nde ndija ndipu palivi wakundiwovya. Masuzgu nga mumtima wangu nganandi ukongwa, ndiwovyeni kuti ndileki kusuzgika ukongwa maŵanaŵanu.” Ndichiskika ukongwa kuziŵa kuti pe munthu munyaki yo wangandiwovya asani nde ndi chitima. Chiuta ngwakunozgeka kuti wandiwovyi. Bayibolu landiwovya ukongwa kuti chitima cho ndenga nachu chimali kweniso kuti ndiŵanaŵaniyengi vinthu vamampha vo Chiuta wakulayizga. Mwakuyeruzgiyapu, wakutilayizga kuti wazamuyuska ŵanthu akufwa. Ndilindiza kuziwona so ama panyengu yo azamuja ndi umoyu wamampha ukongwa mucharu chifya.—2 Petro 3:13.
Kuti muziŵi uthenga wakupembuza wa m’Bayibolu wo ungawovya ŵanthu wo ŵe ndi chitima, pangani dawunilodi kabuku kakuti, “Asani Munthu yo Mutanja Watayika” pa www.jw.org. Lutani po palembeka kuti MABUKU > MABUKU & TIMABUKU.


text:
Muyezgengi Yo Wakulayizga Umoyu Wamuyaya
“Muŵi ŵakumwezga Chiuta,wuli mbana ŵakwanjiwa.”
1. Kumbi ndi lusu nili lo lingatiwovya kuyezga mijalidu yaku Chiuta?
YEHOVA wakutipaska lusu lakuvwa nge mo anyidu avwiya asani akumana ndi masuzgu. Ndipu nyengu zinyaki tingaŵanaŵaniya mo anyidu avwiya chinanga kuti suzgu lo techendakumanepu nalu. (Ŵerengani Ŵaefesu 5:1, 2.) Kumbi tingagwiriskiya wuli nchitu mwazeru lusu lenili? Nchifukwa wuli tikhumbika kuphwere asani tigwiriskiya nchitu lusu lenili?
2. Kumbi Yehova watuvwa wuli asani tikumana ndi masuzgu?
2 Tikayika cha kuti tosi tikondwa chifukwa chakuti Chiuta walayizga Akhristu akusankhika wo mbakugomezgeka kuti amuja ndi umoyu wambula kufwa kuchanya kweniso a “mbereri zinyaki” kuti azamuja ndi umoyu wambula kumala pacharu chapasi. (Yoh. 10:16; 17:3; 1 Ŵakor. 15:53) Kaya tamulonde umoyu wambula kufwa kuchanya pamwenga umoyu wambula kumala pacharu chapasi, tosi tikumanengi mbwenu ndi masuzgu ngo ŵanthu anandi akumana nangu mazuŵa nganu. Yehova waziŵa umampha masuzgu ngo tikumana nangu nge mo wanguziŵiya masuzgu ngo Ayisraele angukumana nangu po ŵenga aŵanda ku Egipiti. Kukamba uneneska, “mu kuyuzgika kwawu kosi iyu nayu wanguyuzgika.” (Yes. 63:9) Ndipu pati pajumpha vyaka mahandiredi, Ayuda achitanga mantha kuchimangaso nyumba yakusopiyamu kweni Chiuta wangukamba kuti: “Yo wakwaska imwi, ndikwesa wakwasa mboni ya jisu lawu [“langu,” NW.]” (Zek. 2:8) Nge mo ma wachanju wachitiya ndi mwana waki, Yehova nayu wachita so vinthu mwachanju ndi ŵanthu ŵaki. (Yes. 49:15) Munthowa yinyaki, tingakamba kuti Yehova watuvwa nge mo ŵanthu avwiya asani akumana ndi masuzgu ndipu nasi wakutipaska lusu lenili.—Sumu 103:13, 14.
MO YESU WANGULONGORE CHANJU CHAKU CHIUTA
3. Nchinthu wuli cho chilongo kuti Yesu wenga walisungu?
3 Yesu waziŵanga mo ŵanthu anyaki asuzgikiyanga chinanga ndi wo akumananga ndi masuzgu ngo iyu wenga wechendakumanepu nangu. Mwakuyeruzgiyapu, ŵanthu anyaki awopanga alongozgi avisopa chifukwa aŵapusisanga ndi kuŵapaska marangu nganandi ngakupanga ŵija. (Mat. 23:4; Marko 7:1-5; Yoh. 7:13) Yesu wachitanga mantha cha pamwenga kupusisika kweni wavwisanga mo ŵanthu asuzgikiyanga. Ndichu chifukwa chaki, “pakuwona mizinda yo, wanguyifwiya lisungu, pakuti yenga yakusuzgika ndi yakuparanyika, nge ndi mbereri zambula mliska.” (Mat. 9:36) Mwakuyanana ndi Awiski, Yesu wenga wachanju kweniso walisungu.
4. Kumbi kuwona mo ŵanthu anyaki asuzgikiyanga kungumukwaska wuli Yesu?
4 Wati wawona kuti ŵanthu asuzgika, Yesu wanguchitapu kanthu kuti waŵalongo chanju. Ndipu yapa wangulongo chanju cho Awiski ŵenachu. Ŵati apharazga kwanyengu yitali, Yesu ndi akusambira ŵaki akhumbanga kuluta kwakuŵija kuti akapumuwi. Kweni Yesu wati wawona kuti ŵanthu atimulindizga, wanguŵavwiya lisungu ndipu wangwamba “kuŵasambiza vinandi.”
MO TINGAYEZGE CHANJU CHAKU YEHOVA
5, 6. Kumbi titenere kuchita wuli vinthu ndi anyidu kuti tiyezgi chanju chaku Chiuta? Konkhoskani chakuyeruzgiyapu. (Wonani chithuzi cho che papeji 24.)
5 Tingayezga chanju chaku Chiuta asani tichita vinthu vamampha kwa anyidu. Tiyeruzgiyi kuti Mkhristu wachinyamata munyaki yo tamudana kuti Alan waŵanaŵaniya m’bali munyaki wakukota yo wasuzgika kuŵerenga chifukwa chakuti wawona umampha cha. Ndipuso wasuzgika kupharazga kunyumba ndi nyumba. Alan wakumbuka mazu ngaku Yesu ngakuti: “Wuli ndimo mukhumbiya kuti ŵanthu ŵachitiyi imwi, namwi so chitiyani yiwu kwakulingana.” (Luka 6:31) Pavuli paki, Alan watijifumba kuti, ‘Kumbi ndikhumba kuti ŵanthu andichitiyenji?’ Ndipu watijimuka kuti, ‘Ndikhumba kuti ŵanthu atchayengi nani bola!’ Kweni m’bali wakukota wangafiska cha kutchaya bola. Mwaviyo, mazu ngaku Yesu ngalongo kuti titenere kujifumba kuti, ‘Asani ini ndini ndingukumana ndi suzgu lo munyangu wakumana nalu, kumbi ndatingi ndikhumbengi kuti wandichitiyenji?’
6 Alan wakukota cha kweni we ndi lusu lakuziŵa mo akukota avwiya chinanga kuti wechendakumanepu ndi masuzgu ngo yiwu akumana nangu. Iyu wakwaskika ndi mo achitiya vinthu ndipu watiŵavwisiya asani alongoro nayu. Alan watamba kuvwisa kamanakamana mo akukota asuzgikiya kuŵerenga Bayibolo ndi kwenda kuti akapharazgi kunyumba ndi nyumba. Chifukwa chakuvwisa mo m’bali wakukota wasuzgikiya, Alan watamba kuŵanaŵaniya mo wangamuwovye ndipu wakhumbisiska kovya. Nasi tingachita so viyo. Kuti tiyezgi chanju chaku Chiuta, titenere kuvwa nge kuti ndisi takumana ndi masuzgu ngo abali ŵidu akumana nangu.
7. Kumbi tingachita wuli kuti tivwisi mo anyidu asuzgikiya?
7 Nyengu zinyaki vija vakusuzga kuvwa nge mo anyidu asuzgikiya. Ŵanthu anandi akumana ndi masuzgu ngo isi titingaziŵa cha. Anyaki asuzgika chifukwa chakuti akupwetekeka, atama pamwenga mbakukota. Ndipu anyaki asuzgika maŵanaŵanu chifukwa cha kutangwamika ndi nchitu pamwenga kuchitikiya nkhaza. Anyaki aja ndi ŵanthu wo apambana nawu visopa pamwenga alereka ndi mpapi yumoza. Kukamba uneneska, weyosi wakumana ndi masuzgu ndipu nganandi ngaja ngakuti techendakumanepu nangu. Nanga tingachita wuli kuti tiyezgi chanju chaku Chiuta? Titenere kuŵavwisiya mwakuphwere asani alongoro nasi kuti tivwisi mo yiwu asuzgikiya. Ivi vingatiwovya kuti tiyezgi chanju chaku Yehova, mwakuŵapaska chovyu cho akhumbika. Ŵanthu angakhumbika kuŵawovya mwakupambanapambana kweni titenere kuyesesa kuŵachiska ndi malemba kweniso kuŵawovya mu nthowa zinyaki.
YEZGANI LISUNGU LAKU YEHOVA
8. Kumbi nchinthu wuli cho chinguwovya Yesu kulongo lisungu?
8 Mwana waku Chiuta wangukamba kuti: “Wamdengwendi . . . ngwamampha ku ambula kuwonga ndi aheni.” (Luka 6:35) Kukamba uneneska, Yesu wenga ndi lisungu nge Awiski. Kumbi nchinthu wuli cho chingumuwovya kuchita viyo? Iyu wachitanga vinthu mwalisungu ndi ŵanthu ndipu waŵanaŵaniyanga mo vakukamba ndi vakuchita vaki vingakwaskiya ŵanthu anyaki. Mwakuyeruzgiyapu, munthukazi munyaki yo waziŵikanga kuti ngwakubuda wanguza kwaku Yesu. Iyu waliyanga ndipu wangwamba kupuputa marundi ngaku Yesu ndi masozi ngaki. Yesu wanguziŵa kuti munthukazi uyu wangulapa ndipuso wanguziŵa mo watingi wasuzgikiyengi asani wangumudikiska mwaphuzu. M’malu mwaki, wangumulumba ndi kumugowoke. Ndipu Mufarisi munyaki wati wasuska vo wanguchita, Yesu wangulongoro nayu so mwaulemu.
9. Kumbi nchinthu wuli chingatiwovya kuti tiyezgi lisungu laku Chiuta? Perekani chakuwoniyapu.
9 Kumbi tingalondo wuli lisungu laku Chiuta? Wakutumika Paulo wangulemba kuti: “Muŵanda wa Mbuya kuti watenere kurwa cha, kweni kuŵa mphemberezga [wakufwasa] kwaku wosi.” (2 Tim. 2:24) Ŵanthu akufwasa aziŵa mo angachitiya ndi nkhani zakusuzga kuti aleki kuguŵiska anyawu. Ŵanaŵaniyani mo tingalongore lisungu pa vakuchitika ivi: Vingachitika kuti kapitawu widu wagwira umampha cha nchitu. Kumbi mungachita wuli? M’bali yo waja nyengu yitali kwambula kuwungana waza kumawunganu. Kumbi mungamukambiyanji? Munthu yo mukhumba kumupharazgiya watikukambiyani kuti, “Pepani ndatangwamika ukongwa.” Kumbi tilongongi kuti titimuŵanaŵaniya? Ndipu yo tikutorana nayu watitifumba kuti, “Nchifukwa wuli unguleka kundikambiya vo wakhumbanga kuchita pa Chisulu?” Kumbi timumukengi mwaulemu? Asani tiŵanaŵaniya anyidu ndi kuwona mo mazu ngidu ngangaŵakwaskiya, vingatiwovya kuziŵa mo tingalongolore kweniso kuchita vinthu mwalisungu nge mo Yehova wachitiya.
YEZGANI ZERU ZAKU CHIUTA
10, 11. Kumbi nchinthu wuli cho chingatiwovya kuti tiyezgi zeru zaku Chiuta? Perekani chakuwoniyapu.
10 Kuvwa nge mo anyidu avwiya asani akumana ndi masuzgu ngo isi techendakumanepu nangu, kungatiwovya so kuyezga zeru zaku Yehova ndipuso kuziŵa vo tingakumana navu chifukwa cha vakuchita vidu. Zeru ndi jalidu laku Yehova ndipu asani wakhumba, wangaziŵiya limu vo vingachitika kunthazi. Isi tingaziŵiya limu cha vakunthazi kweni tingachita umampha kuŵanaŵaniya vo vingachitika asani tingachita vinthu vinyaki. Ayisraele angutondeka kuŵanaŵaniya vo atingi akumanengi navu chifukwa chakuleka kuvwiya Chiuta. Chinanga kuti Chiuta wanguŵachitiya vinthu vinandi, Mosese wanguziŵa kuti achitengi vinthu viheni pa masu paku Yehova. Ndichu chifukwa chaki, Mosese wangukambiya Ayisraele wosi kuti: “Ndi mtundu wambura wupu, ndipu mulivi kuwamu mukati mwawu. Asani ŵenga ŵazeru, mphanyi ŵanguwamu ichi, mphanyi ŵanguziŵa umari ŵawu ŵakuŵapu pavuli.”
11 Kuti tiyezgi zeru zaku Chiuta, tingachita umampha kuŵanaŵaniya vo vingachitika chifukwa cha vakuchita vidu. Mwakuyeruzgiyapu, asani te pa chibwezi, tikhumbika kuziŵa uheni wakuja ndi chiryokuryoku chanthazi cha kugonana. Mwaviyo, titenere kuyesesa kukhwecha kuchita vinthu vo vingatimbanyizga ubwezi widu ndi Yehova. Ndipu tikhumbika kuchita vinthu mwakukoliyana ndi mazu nga m’Bayibolo yanga ngakuti: “Munthu wakuphwere wawona urwani ndipu wabisama; kweni munthu wauliuli wakiyakiya, ndipu wakomwiyapu.”
MUNGAŴANAŴANIYANGA VINTHU VIHENI CHA
12. Kumbi maŵanaŵanu ngangaja wuli ngaheni?
12 Munthu wazeru waziŵa kuti maŵanaŵanu ngidu ngayanana ndi motu. Motu utovya ukongwa asani titiwugwiriskiya nchitu mwazeru nge kubikiya vakurya. Kweni ungaja uheni ukongwa asani tileka kuwuphwere chifukwa ungawotcha nyumba ndi kubaya ŵanthu wo ŵe mukati. Mwakuyana waka, maŵanaŵanu ngidu ngangaja ngamampha asani ngatitiwovya kuchita vinthu mwakukoliyana ndi khumbu laku Yehova. Kweni ngangaja ngaheni asani ngatitichitiska kukhumbira vinthu viheni. Mwakuyeruzgiyapu, asani nyengu zosi tiŵanaŵaniya kuchita vinthu viheni, vingachitiska kuti nyengu yinyaki tizichiti vo tiŵanaŵana. Kukamba uneneska, kuŵanaŵaniya vinthu viheni kungatimbanyizga ubwezi widu ndi Yehova.
13. Kumbi Eva waŵanaŵaniyanga kuja ndi umoyu wuli?
13 Ŵanaŵaniyani mo munthukazi wakwamba Eva wangwambiya kukhumbira kurya chipasu chakukanizgika cho chenga mu “muti wo wakuziŵa umampha ndi uheni.” (Chiy. 2:16, 17) Njoka yingumukambiya kuti: “Kuti mukafwanga cha. Pakuti Chiuta waziŵa kuti penipo muryengepu cho, masu nginu ngakajurikanga, ndipu mukaŵanga uli ndi Chiuta, wakuziŵa umampha ndi uheni.” Eva “wanguwona kuti muti wo wenga wamampha kurya, ndi so kuti wenga wamanyanda mu masu.” Kumbi nchinthu wuli chinguchitika pavuli paki? Iyu “wanguto chipasu ndi wangurya; ndipu wangupaskaku so murumu waki, ndipu wangurya.” (Chiy. 3:1-6) Eva wanguwona kuti penga fundu yinyaki yo yingumukondwesa ukongwa pa vo Satana wangumukambiya. M’malu mwakuti Chiuta ndiyu wamusankhiyengi chamampha ndi chiheni, iyu wakhumbanga kuti wajisankhiyengi yija. Kukamba uneneska, maŵanaŵanu yanga ngenga ngakofya ukongwa. Kuporote mwa murumu waki Adamu yo wangunanga, “ulakwi unguserere mu charu, ndi nyifwa pa chifukwa cha ulakwi wo.”
14. Kumbi Bayibolo lititiwovya wuli kuti tileki kuchita vinthu viheni?
14 Chinanga kuti Eva wanguchita ureŵi cha mu Edene, kweni Yesu wangutcheŵeska kuti tikhumbika cha kuŵanaŵaniya kuchita ureŵi. Iyu wangukamba kuti: “Yosi wakulereska munthukazi kumkhumbira, wareŵa nayu kali mu mtima waki.” (Mat. 5:28) Paulo nayu wangutcheŵeska kuti: “Mungaŵanaŵaniya ku valiŵavu cha.”—Ŵar. 13:14.
15. Kumbi ndi vinthu wuli vo tikhumbika kusunga kuchanya, nanga nchifukwa wuli?
15 Chinthu chinyaki chakofya ukongwa nkhuleka kuchita khumbu laku Chiuta chifukwa chakukhumba kuja wakukhupuka. Chinanga kuti ve viyo, Bayibolo likamba kuti chuma cha munthu wakukhupuka che nge “mpanda wakuvikiliya mumaŵanaŵanu ngaki.” (Nthanthi 18:11, NW) Kweni Yesu wangukamba ntharika yakulongo kuti munthu yo “wakujiŵikiya mbiku” walivi zeru ndipu waja “muromba cha kuchiri kwaku Chiuta.” (Luka 12:16-21) Yehova wakondwa ukongwa asani tichita vinthu vamampha kwaku iyu. (Nthanthi 27:11) Vija vakukondweska ukongwa asani tichita vinthu vo Chiuta wakondwa navu chifukwa vija nge kuti tasunga “mbiku kuchanya.” (Mat. 6:20) Kuja pa ubwezi wamampha ndi Yehova ndichu chinthu chakukhumbika ukongwa kuluska vinyaki vosi.
MUNGAFIPANGA MTIMA CHA
16. Kumbi nchinthu wuli cho chingatiwovya kuti tilekengi kusuzgika maŵanaŵanu?
16 Tingasuzgika ukongwa maŵanaŵanu asani tilimbana ndi kusunga “mbiku panu pasi.” (Mat. 6:19) Yesu wangukamba ntharika pakukhumba kulongo kuti kufipa ukongwa mtima ndi vinthu va “mgonezi uwu ndi fuvyu la usambasi” vingachitiska kuti mazu nga Ufumu ngaleki kukuwa. (Mat. 13:18, 19, 22) Ŵanthu anyaki afipa mtima ukongwa ndi vinthu viheni vo vingachitika asani alivi ndalama pamwenga vinthu vinyaki. Kweni asani tileka kuphwere ndi maŵanaŵanu ngenanga, ngangachitiska kuti titami kweniso kutimbanyizga ubwezi widu ndi Yehova. Nyengu zosi, tithembengi Yehova ndipuso tikumbukengi kuti “maŵanaŵanu mu mtima wa munthu ngatimusiskiya pasi, kweni limazu lamampha litumukondweska.” (Nthanthi 12:25) Mazu ngamampha ngakutuliya ku munthu yo watitivwisa ngangachitiska kuti tikondwengi. Ndipu kukamba vinthu vo vititisuzga maŵanaŵanu kwa apapi ŵidu, munthu yo tikutorana nayu kweniso mabwezi ngidu ngo ngawona vinthu nge mo Chiuta wativiwone, vingatiwovya kuti tileki kusuzgika maŵanaŵanu.
17. Kumbi Yehova watitiwovya wuli kuti tilekengi kufipa ukongwa mtima?
17 Yehova ndiyu waziŵa umampha ukongwa mo tisuzgikiya maŵanaŵanu kuruska munthu weyosi. Paulo wangulemba kuti: “Mungakweŵeke kosi cha; kweni mu kanthu kosi, mu rombu ndi mu niniziku pamoza ndi kuwonga, mapemphu nginu ngaziŵiki kwaku Chiuta. Ndipu chimangu cho chaku Chiuta, cho chizungura kuwamu kosi, chikalindiyanga mitima yinu ndi vinjeru vinu mwaku Khristu Yesu.” (Ŵaf. 4:6, 7) Muŵanaŵaniyengi wo atesesa kukuwovyani kuti ubwezi winu ndi Chiuta uleki kutimbanyika nge Akhristu anyinu, ŵara, muŵanda wakugomezgeka, angelu, Yesu ndipuso Yehova.
18. Kumbi kulunguruka kungatiwovya wuli?
18 Nge mo tawone, kulunguruka kungatiwovya kuti tiyezgi mijalidu yaku Chiuta nge chanju. (1 Tim. 1:11; 1 Yoh. 4:8) Tikondwengi ukongwa asani tilongo anyidu chanju, tiŵanaŵaniya vinthu vo vingachitika chifukwa cha vakuchita vidu kweniso asani tileka kufipa mtima ndi vinthu vo vingatichitikiya chifukwa chakusoŵa ndalama. Mwaviyo, tiyeni tigwiriskiyengi nchitu umampha lusu lo Chiuta wakutipaska lakuŵanaŵaniya vinthu vamunthazi kweniso kuyezga mijalidu yaku Yehova nge chanju, lisungu zeru ndi likondwa.


text: 4 Yehova wakayowoya kwa Mozesi na Aroni kuti:2 “Paŵe kalembera wa ŵana ŵa Kohati+ kufuma mu ŵana ŵa Levi, kuyana na mbumba zawo na nyumba za awiskewo.3 Wose ŵa vyaka 30+ m’paka 50+ ŵalembeke, wose awo ŵali mu gulu la kuteŵetera pa chihema chakukumanamo.+4 “Uwu mbuteŵeti wa ŵana ŵa Kohati mu chihema chakukumanamo.+ Ni mulimo wakupatulika chomene:5 Para ŵanthu ŵakusamuka pa msasa, Aroni na ŵana ŵake ŵanjire, ŵakhizge katani+ na kubenekelera likasa+ la Ukaboni.6 Ŵabenekelerepo chisalu chavikumba vya katubwi* na kudikiskapo salu yikhomi yabuluu. Ndipo ŵanjizgemo michiko+ yake yakunyamulira.7 “Pa thebulu la vingwa vyakulongora,+ ŵatandikepo salu yabuluu, ndipo ŵaŵikepo mbale, nkhombo, mabakule, na nkhombo za sembe ya chakumwa.+ Vingwa+ vya nyengo zose vikhale penepapo.8 Ŵatandikepo salu yiswesi chee na kubenekelerapo chisalu chavikumba vya katubwi, ndipo ŵanjizgemo michiko+ yake yakunyamulira.9 Kufuma apo, ŵatore salu yabuluu na kubenekelera chakuŵikapo nyali+ pamoza na nyali+ zake, vyakupanira,* majonjo,+ na vyose ivyo mukukhala mafuta ghakubuskira.10 Ŵachivungilizge pamoza na viteŵetero vyake vyose mu chisalu chavikumba vya katubwi na kuchiŵika pa chakunyamulirapo.11 Kweniso pa jotchero+ lagolide ŵatandikepo salu yabuluu, ŵabenekelerepo chisalu chavikumba vya katubwi, ndipo ŵanjizgemo michiko+ yake yakunyamulira.12 Kufuma apo, ŵatore viteŵetero+ vyose vya uteŵeti ivyo ŵakugwiliskira ntchito nyengo zose mu malo ghatuŵa, ŵavivunge mu salu yabuluu na kuvibenekelera na chisalu chavikumba vya katubwi, ndipo ŵaviŵike pa chakunyamulirapo.13 “Ŵawuskepo vyoto pa jotchero+ na kudikiskapo salu yitchesamu.14 Ŵaŵikepo viteŵetero vyake vyose ivyo vikugwira ntchito para ŵakuteŵetera pa jotchero: majonjo, vimafoloko, mafosholo, mabakule, na viteŵetero vyose vya pa jotchero.+ Ŵadikiskepo chisalu chavikumba vya katubwi na kunjizgamo michiko+ yake yakunyamulira.15 “Para ŵanthu ŵakusamuka pa msasa, Aroni na ŵana ŵake ŵamalizge kubenekelera malo ghatuŵa+ na viteŵetero vyose vya mu malo ghatuŵa. Pamanyuma, ŵana ŵa Kohati ŵanjire na kuvinyamura,+ kweni ŵangakhwaskanga yayi vinthu vya mu malo ghatuŵa kuti ŵaleke kufwa.+ Uwu ni mulimo* wa ŵana ŵa Kohati pa chihema chakukumanamo.16 “Eliyazara,+ mwana wa Aroni wasembe,* walaŵilirenge mafuta gha nyali,+ vyakununkhira,+ sembe ya vyamuminda ya nyengo zose, na mafuta ghakuphakazgira.+ Walaŵilirenge chihema chose na vyose ivyo vilimo, malo ghatuŵa na viteŵetero vyake.”17 Yehova wakayowoyaso kwa Mozesi na Aroni, wakati:18 “Mungazomerezganga yayi kuti fuko la mbumba za Ŵakohati+ lidumulikeko ku Ŵalevi.19 Kweni muŵachitire ichi kuti ŵaŵe ŵamoyo, ŵaleke kufwa chifukwa cha kusendelera ku vinthu vyakupatulika chomene.+ Aroni na ŵana ŵake ŵanjire na kuŵapa waliyose wa iwo uteŵeti na katundu uyo wanyamurenge.20 Ŵangayezganga chara kunjira mukati na kuwona vinthu vyakupatulika nanga nkhamoza pera, mzire ŵafwe.”+21 Yehova wakayowoya na Mozesi kuti:22 “Paŵe kalembera wa ŵana ŵa Gerishoni,+ kuyana na nyumba za awiskewo na mbumba zawo.23 Mulembe wose ŵa vyaka 30 m’paka 50, wose awo ŵali mu gulu la kuteŵetera pa chihema chakukumanamo.24 Ivyo mbumba za Ŵagerishoni zapika kuchita kweniso kuyegha ni ivi:+25 Ŵayeghenge salu za chihema,+ chihema chakukumanamo, chisalu chake na chisalu chachikumba cha katubwi icho chili pachanya,+ chisalu* cha pa mulyango wakunjilira mu chihema chakukumanamo,+26 makatani gha luŵaza,+ chisalu* cha pa mulyango wakunjilira mu luŵaza+ ulo lwazingilizga chihema na jotchero, vingwe vya hema, na viteŵetero vyake vyose ivyo vikugwira ntchito. Uwu ndiwo mulimo wawo.27 Aroni na ŵana ŵake ndiwo ŵalaŵilirenge uteŵeti na katundu wa Ŵagerishoni.+ Muŵapenge katundu yose uyu kuti ŵanyamure.28 Uwu mbuteŵeti uwo mbumba za Ŵagerishoni zichitenge pa chihema chakukumanamo,+ ndipo Itamara,+ mwana wa Aroni wasembe, ndiyo walaŵilirenge milimo yawo.29 “Ŵana ŵa Merari+ muŵalembe kuyana na mbumba zawo na nyumba za awiskewo.30 Muŵalembe kwambira ŵa vyaka 30 m’paka 50, wose awo ŵali mu gulu la kuteŵetera pa chihema chakukumanamo.31 Ivi ndivyo ŵanyamurenge+ pa uteŵeti wawo mu chihema chakukumanamo: mafuremu+ gha chihema, mitambiko+ yake, ntchindamiro+ zake na vyakujinthamo,+32 ntchindamiro+ za luŵaza na vyakujinthamo+ vyake, vikhomo+ vya hema, vingwe vyake pamoza na viteŵetero vyake vyose na vyose vya uteŵeti uwu. Waliyose mumuphalire zina la chiteŵetero icho wanyamurenge.33 Umu ndimo mbumba za ŵana ŵa Merari+ ziteŵeterenge pa chihema chakukumanamo, mwakulongozgeka na Itamara, mwana wa Aroni wasembe.”+34 Mozesi na Aroni pamoza na ŵalongozgi+ ŵa wumba ŵakalemba ŵana ŵa Ŵakohati+ kuyana na mbumba zawo na nyumba za awiskewo.35 Ŵakalemba wose, kwambira ŵa vyaka 30 m’paka 50 awo ŵakaŵa mu gulu lakuteŵetera pa chihema chakukumanamo.+36 Wose pamoza awo ŵakalembeka kuyana na mbumba zawo ŵakaŵa 2,750.+37 Aŵa ndiwo ŵakalembeka mu mbumba za Ŵakohati, wose awo ŵakateŵetanga mu chihema chakukumanamo. Mozesi na Aroni ŵakaŵalemba nga umo Yehova wakaphalilira Mozesi.+38 Ŵana ŵa Gerishoni+ ŵakalembeka kuyana na mbumba zawo na nyumba za awiskewo.39 Wose ŵakalembeka, kwambira ŵa vyaka 30 m’paka 50 awo ŵakaŵa mu gulu la kuteŵetera pa chihema chakukumanamo.40 Wose pamoza awo ŵakalembeka kuyana na mbumba zawo na nyumba za awiskewo ŵakaŵa 2,630.+41 Uyu wakaŵa kalembera wa mbumba za ŵana ŵa Gerishoni, wose awo ŵakateŵetanga pa chihema chakukumanamo. Mozesi na Aroni ŵakaŵalemba kuyana na mazgu gha Yehova.+42 Ŵana ŵa Merari ŵakalembeka kuyana na mbumba zawo na nyumba za awiskewo.43 Wose ŵakalembeka, kwambira ŵa vyaka 30 m’paka 50 awo ŵakaŵa mu gulu lakuteŵetera pa chihema chakukumanamo.+44 Wose pamoza awo ŵakalembeka kuyana na mbumba zawo ŵakaŵa 3,200.+45 Aŵa mbanthu awo ŵakalembeka mu mbumba za ŵana ŵa Merari, awo Mozesi na Aroni ŵakaŵalemba nga umo Yehova wakaphalilira Mozesi.+46 Mozesi na Aroni pamoza na ŵalongozgi ŵa Israyeli ŵakalemba Ŵalevi wose aŵa kuyana na mbumba zawo na nyumba za awiskewo.47 Ŵakalemba kwambira ŵa vyaka 30 m’paka 50, ndipo wose ŵakapika mulimo na katundu wakunyamura pa chihema chakukumanamo.+48 Wose pamoza awo ŵakalembeka ŵakaŵa 8,580.+49 Ŵakalembeka kuyana na mazgu agho Yehova wakaphalira Mozesi, waliyose kuyana na uteŵeti uwo wakapika na katundu wake. Ŵakalembeka nga umo Yehova wakaphalilira Mozesi.